url: =Niangtui manzahding kiselna tawh kibuai in mi kaplum ~ Thang Khan Lian :: ZOMI DAILY\nposted on 17 November 2016 at 9:19 am UTC+9:30 Lomkholna: News, Thangkhanlian, World\nNov. 17, 2016: Egypt ah thukhenna innpi (court) in police khatin niangtui man zah ding kiselna hangin mi khat a kaplup manin thong sungah khum dingin daan pia uh hi. Egypt gam-a rights activists ten hih dan piakna pen mi tunga liamna leh mawhna bawlna hangin tua a bawlpa kipengsak hi ci-in hih thukhenna hangin lungkim zo lo uh hi. A beisa kum thum a kipanin galkap ten zawhthawh thu tawh gam ukna za a let khit nungun policete ngongtatna nasia mahmah a, mipi ten lungphona a beisa kum a kipanin nei mun mahmah ta uh hi.\nZan a gilbeem sunga khum dinga daan kipia policepa pen Egypt-te khuapi Cairo ah ningtui hai khat man dig tawh kiselna hangin mi thum kapliam in, khatin sihna tuak a, thukhenna innpi in tualthat (murder) in ngawh a, hih ngawhna pen tualthat pa’n thukhenna daan kipia a kikhiamsakna dingin thum (appeal) thei lai ding cih ahih manin mipite lungkim lo hi. Egypt gamah dam sung thongkia dinga daan kipiakna (Life sentences) pen kum 25 ahi hi.\nRights activists ten policete ngongtatna pen Egypt gam bup-ah kizeel khin a, daan piakna leh tuah ding panin peng (culture of impunity) theihna om den ahih manin policete ngongtatna nasia zaw sem hi ci uh hi. Interior Ministry in bel policete ngongtatna pen mun pawl khat sung bek-ah piang a, policete ngongtatna kikan hi ci hi.\nPolicete ngongtatna hangin 2011 kiphinna hong piang a, kum 30 Egypt gam a uk President Hosni Mubarak kilaih in, Mohammed Morsi in President hong len a, galkap ten July 2013 in zawhthawh thu tawh paai khia kik leuleu uh hi. Tua khit nung policete ngongtatna hong nasia kik leuleu hi. February kha in Cairo security directorate pua-ah police ten lampi-ah mawtaw hawl khat tawh mawtaw sap kiselpih in, kaplum uh a, lungphona nasia takin piang hi.\nNile City sunga om Luxor ah zong nung kum November in police ten thong sungah mi thum that uh a, lungphona lianpi piang hi. Tu kum in zong Italian researcher Giulio Regeni a sisa in kimu a, a pum tungah liamna leh bawlsiatna lim muh theih ding om ahih manin policete khut-a si hi dingin ki-ummawh hi. Ahih hangin Egyptian security services ten ko gamtatna hilo hi ci-in thal nial uh hi. Source : Al Arabiya/ Thang Khan Lian\nPrevious: Libya tunglam panin kikap, mi 6 sihna tuak ~ Thang Khan Lian\nNext: Tonzang khuapi ah Motorbik Licence le Driving Licence kibawlsak ~ Zomi Post


timestamp: atn

url: =Feb 8, 2020 | Khuano panin kumpi inn-ah ~ MUC\nFeb 8, 2020 | Khuano panin kumpi inn-ah\nAdmin 1:08:00 AM Articles, MISSION NEWS\nKhuano panin kumpi inn-ah\nVincenzo Mazza, 70\nKum 6 a pha Vincenzo Mazza in Adventist pawlpi-ah tui kiphumna pan inn a tun ciangin Carmelo Mazza in heh mahmah hi. Pastor sem ding a gen ciangin Carmelo Mazza in heh semsem hi. Adventist pawlpi zui ding na hihleh inn hong ciah nawn ken, kici uh hi. A pa pen Leitung Galpi Nihlai galkap hi-in ta nga nei a, inn sung a uk zo mahmah khat hi.\nVincenzo Mazza in Villa Aurora khua-ah sangkah dingin hong pai khia hi. Sang a tun hangin sangsum ding nei lo, nasep ding lah om lo hi. Lungkia-in sanghuang sungtengah kileh kawikawi-in inn a ciah kik ding lah ngaihsun thei lo hi. Inn ciahleh a pa in Adventist a suah phal lo ahihlam zong phawk hi.\nSangkah theih nading thungen a, a thunget laitak mahin na ip sung sawk in cih hopihna aw khat za hi. Vincenzo Mazza in a ip a sawk sukleh Florence khua-ah a va pai lai-a a kimuhpih ngei German innkuan khat ii address mu hi. Hih German innkuante in Karlsruhe, Germany ah hawh dingin sam ngei hi.\nA sum neihteng a et ciangin meilengsap khom ding neilai ahih manin Karlsruhe ah pai dingin khensat hi. Karlsruhe lamzuan-in hong pai a, tua German innkuante inn ah zan khat giakin Darmstadt ah sangkah dingin va pai suak hi.\nVincenzo Mazza in German pau thei lo, sangkah nading sum zong nei lo hi. Sanginn gei tengah vak kawikawi a, a sawtteh gamlak tungin, nitum ta, gammang hi. A cih nading thei lo,thunget kawmin ap khia hi.\n“Bang hih na hiam? ci-in hopihna awging khat za hi. Puteek samkaan khat in a hopih hi gige hi. Adventist sangkah nuam hi veng aw, ci-in kiho uh hi.Vincenzo in sanginn hong tun ciangin sum nei lopi mah sangkah nuam ahihna, inn pan kihawl khia ahihlam sia-te tungah pulaak hi. Sangsia-te in sangkah dingin gen uh hi.\nVincenzo Mazza in sangkah khit ciangin Germany, Italy mun tuamtuamah pawlpi makai-in hong om hi. 1995 kum a kipan nasem a, 2000 kumin pension hi.\nA pa tawh kithu za zel uh a, a pa in mawhmaisak ding ngen hi. Italy ah a om sungin Italy President Oscar Luigi tungah Protestant pawlpi tawh kisai lungdamkohna laikhak hi. A sawt lo-in Italy President Scalfaro in a kumpi innah hawh dingin sam hi. Vincenzo zong lungdam mahmahin kumpipa inn ah va hawh a, tua a kipan kumpipa tawh kimeltheih uh hi. Kumpipa in Vincenzo Mazza ah thu hong ngetsak in, ci-in thungen dingin sawl, Lai Siangtho sinpihnate nei khawm uh hi.\n1998 kumin Adventist pensionte om nading inn hon pawi-ah Italy president pa in honna nei a, tu a kipan mi tampi in Adventist pawlpi thu hong theihlawh uh hi. Tua ma-in Italy mi tampi in Adventist za ngei lo uh hi.\nTu-in Vincenzo in kum 70 cingkhin hi. Parkinson natna nei hi taleh a lungsim in Pasian nasepna tawh ngaihsun tawntung hi.\nTu quarter leitungbup Sabbath 13na sumpi in Germany gam, Darmstadt khua-ah Adventist sanginn lamna dingin kipuak ding hi. Ei conference in MUC kisapna dung zui-in kizeek ding hi.


url: =Johan 6 | Siantongluan.net\nJohan 6 |\nTua hun laitakin Galilee gamsungteng a uksawn kumpi Herod in Jesuh thu a za hi.\nAmah in a nuai-a uliante kiangah, "Hihpa pen Johan hi a, sihna panin a hingkik hi ding hi. Tua ahih manin hih bang na lamdang bawlna ding vangliatna nei hi ding hi," a ci hi.\nBang hang hiam cih leh Herod in a nau Filip zi Herodias a tenpihna hangin Johan in Herod kiangah, "Na naupa zi na tenpih ding ngeina hilo hi," ci-in gen zelzel ahih manin Herod a heh suak a, Johan mansakin, khau khihsakin, thong sungah a khumsak hi.\nHerod in Johan that nuam hi. Ahi zongin mite in kamsangin ngaihsun uh ahih manin mite a kihtakna hangin thatsak ngamlo hi.\nAhi zongin Herod suah ni pawi bawl hun hong tun ciangin mihonte mai-ah Herodias tanu hong laam ciangin Herod lungdam mahmah ahih manin,\n"Na hong nget peuhpeuh ka hong pia ding hi," ci-in a kiciam hi.\nTua numei in zong a nu ngaihsut piakna zui-in, "Kuangdai khat sungah Tuiphumpa Johan lutang, hih lai mahmahah hong pia in," ci-in a ngen hi.\nKumpipa dah mahmah hi. Ahi zongin a kiciamnasa ahihna hang leh a leenglate maitang a zahtakna hangin a ngetna a kipiakna dingin thu a pia hi.\nTua ahih manin mi sawlin thongah Johan lutang a tansak hi.\nKuangdai khat tawh tua a lutang hong kipaipihin numei kiangah kipia a, tua numei in a nu kiangah a paipih hi.\nTua ciangin Johan nungzuite hong pai uh a, a luang la-in a vui khit uh ciangin Jesuh kiangah hih thu a ko uh hi.\nJesuh in tua thu a zak ciangin tua mun panin kihemkhia-in gamdaihna mun a zuan dingin gunkuang tawh a pai hi. Mite in ama paikhiatna thu a theih uh ciangin a khua ciat panun lei lam tawnin Jesuh nung hong zui uh hi.\nTui gei-ah Jesuh a tun ciangin mihon tampi a na om a mu hi. Amaute hehpihhuai sa a, a cinate a damsak hi.\nNi a tum kuan ciangin nungzuite in Jesuh kiangah, "Hih lai mun gamlak hi a, ni zong tum dektak ta hi. Hih kimnai-a om khuate-ah mite va pai-in a an ding uh a leina dingun sawlkhia in," a ci uh hi.\nAhi zongin Jesuh in, "Amaute a paikhiat ding kisamlo hi. Amaute nek ding bangkhat peuhpeuh pia un," ci-in a dawn ciangin\namaute in, "Anlum nga leh ngasa tawn nih lobuang bangmah dang omlo hi," a ci uh hi.\nJesuh in, "Tuate hong paipih un," ci-in a sawl khit ciangin,\nlopa tungah mihonte a tutna dingun a sawl hi. Tua ciangin anlum nga leh ngasa tawn nih la-in vantung lam ento a, Pasian tungah a lungdamna a ko hi. Tua ciangin anlum balnenin a nungzuite pia a, a nungzuite in mihonte mai-ah a lui uh hi.\nMi khempeuh in ne-in a kham khit uh ciangin a khamvalte uh khawmkik uh a, paipel sawmlenih a dim hi.\nTua an a ne mite, numei leh naupang simloh, pasal cingteng mi tul nga bang a pha hi.\nTua ciangin Jesuh in mihonpite a ciahsak laitakin a nungzuite gunkuangah tuangsak a, tuili gal khatah a pai dingin ama mai-ah a ma paisak hi.\nMihonte a ciah khit ciangin thungen dingin mual tunglamah a paito hi. Khuamial ciangin Jesuh guakbek gamlakah om a,\nahi zongin nungzuite pen lei tawh gamlapi kihal khinta uh a, huih in amaute lehmut ahih manin gunkuang a kilokgawp hi.\nZingsang lam nai thum leh nai guk kikal khawng ciangin a nungzuite kiang lam manawhin tui tungah Jesuh hong pai hi.\nAhi zongin nungzuite in tui tungah hong pai a muh uh ciangin lau mahmah uh a, "Sikha hi," ci-in ngaihsun uh ahih manin a lau manun a awng uh hi.\nJesuh in amaute hopihpah a, "Na lungsim uh hangsak un. Keimah ka hi hi. Lau kei un," a ci hi.\nTua ciangin Peter in, "Topa aw, nang na hihtakpi leh, tui tung tawnin nang kiangah kei zong hong paisak in," a ci hi.\nJesuh in, "Hong pai in," a cih ciangin Peter zong gunkuang tung panin kumkhia a, Jesuh omna lam manawhin tui tungah a pai hi.\nAhi zongin huihpi nung a muh ciangin lau a, tui sungah tum dektak ahih manin, "Topa aw, hong hon in," a ci hi.\nJesuh in zong a khut tawh Peter zamin len a, "Upna cingtaak lopa aw, bang ci-a hong tuaci muanlah na hi hiam?" a ci hi.\nGunkuang tungah a kahtoh khit uh ciangin huihpi nung a dai hi.\nTua ciangin gunkuang sungah a om nungzuite in Jesuh bia uh a, "Pasian Tapa taktak na hi hi," ci-in a gen uh hi.\nTui a kantan khit uh ciangin Gennesaret gamah a tung uh hi.\nTua gam mite in Jesuh ahihlam a theih uh ciangin tua gam kiim khempeuhah thu zasak uh a, cina khempeuh Jesuh kiangah a hong paipih uh hi.\nAma puanmongteep beek a lawnkhak theihna dingun Jesuh kiangah ngen uh a, a puanmongteep a lawng mi khempeuh in damna a ngah uh hi.\nTedim Lai Siangtho / Laibu: Johan 6


url: =Bus fare hikes? Slowly, slowly! By Editor


url: =Sigal Ka Hawhna Khat Ah\n"Puanpak silh tek ding" ciin hong theisak khol uh hi. Kei zong puanpak gina neihsa neilo ka hih manin nawhsa in ka lei tengtung hi. "Bang hangin puanpak kisilh hiam? Dahna hilo hiam? Nitumna lamte in puanvom a zat mana no Sen (Chinese) te in puanpak a zang na hi uh hiam ciin ka dong hi. "Puanpak pen thupi bawlna hi in puanvom pen dahna lahna hi. Tuni a misi pen Christian hi, vantung gam pai ding hi. Christian ahih man bek hilo in a nuntak sunga a sep suah khempeuh thupibawla pahtawina hizaw hi. Christian hih manin dahlo cihna hilo in, a nuntak laia a sep khempeuh thupitaka a kipahtawi theih hun khat ahih manin a dahlo hizawlo in amah a pahtawi kihi zaw hi. Christian thu um mite diakdiak a dah dingte hilo hi hang," hong ci uh hi. Lamdang kasa hi.\nSigalna mun ah nitak thum sung hun zang ngekngek uh a, tua lai ah misipa a nuntak laia a nasepte amah tawh a kithuahkha, amah a theite, amah a tel cian mahmahte in gen ngelhngelh uh a, thu tampi kitheihbeh in, a hanciamna leh a kuhkalnate, midangte a khualna leh midangte a huhnopziate, kumpi leh gam adingin na nakpi takin a sepziate, mizawng micimawhte a huhdan leh a kep a khoi ban ah a khual dante nakpi takin kigen hi. Si nailo hileh a sep dingin a gelkholh vai lian leh nasep mabante zong gen uh a, mi thupi i cihte nuntakna hibang himaw ciin kimu thei, kiciamteh thei hi.\nTua banga thugente in a gen ngelhngelh uh ciang mundanga sigal ka pai ngeinate tawh a kibatlohna hong kilang semsem hi. Dahna, kahna, lungzuanna bekbek gena kikhasiasak, kinehnosak nuam diak ka tenna Mizogam khawng tawh ka teh ciang Sente pen a khangto masa mah in na om mawk uh ei ka ci hi. Ahi zongin amau zong a Christian suakte ngaihsutna kidang bek hi a, Christian suak nailo pawlkhat sihna hun ah hunzatna bel dahna lam vive mah tawh hun kizeek lai hileh kilawm hi. Puanvom mah kisuang pah in lasa ding leh tumging tuamtuam a tum ding honkhat mah ompah uh a, sun tawh zan tawh amau hun seh khat simin lasa in khuangtum, daktum, gingthei tuamtuam tumin awng lialua uh hi. Dahna lahna in puanvom silh bek hilo in thangkhau ippi silh in a siahuai penin kizem uh hi. Zomi ngeina tawh a kibang mahmah pawlkhat om a, tuate lak ah misi luang omna, misite inn kiim ah puanza lianpipi suangin a misi a thupi leh puanza gol semsem hilel hi. Zomite in Kelsawn leh Tukpak i zat tawh a kibatna tampi om kasa hi. Khuang leh Zam mah tum in, dakbu zong zang uh hi. Zomi te pen Sente tawh kinaihna khat bel om hamtang ding cih ka upna lian semsem hi.\nA lamdang mahmah Sente ngeina pawlkhat ka phawk a, deihsakna van leh nate a kipiak uh ciang nai/watch/clock/hunzeekna khat peuhpeuh kipia ngeilo mawk uh hi. Naungek a suah ciang naumin phuak ding pen a pi leh a pu mah na hi uh a, ahi zongin tuhun ciangin tua bang zang nawnlo semsem uh ahih manin khangham upate in khangthakte mawhsak uh, ngeina kemlo ciin kamtam thei uh hihtuak hi. Tua bek hilo amau pau mahmah zong a siam tawm semsem ahih manin khangham, upa lamte patau bek hilo in heh phial mai uh hi.\nSigalna ah zong a hoihlam in thu ngaihsun uh a, a kibawl thei nawnlo ei hih theih zong hilopi ah kikhasiasak in kidahsak gawp in kihehsak gawp sese lo uh hi. A hehtheilo i sak leh lah a hehna ding munte ah heh mahmah, nak heh siam lua zawzen zel uh hi. Haksatna sungah a hoihlam ding bek gel sawm uh a, dahna ding hun ah a lungdam huai thute thupibawl zaw siam se uh hi. A dahlo, a kaplo i sak leh nak dahlua, nak kah lua uh hi. Ahi zongin mipi mai ah a misi nuntakna pan a hoih a muh khempeuh uh gen uh a, mite nehno nading cihte khatzong gen ut sese lo uh hi. Tualo khat a lamdang mahmah lai khat pen, thusia hi in thuhoih hita leh a kisaipih uh ahih kei leh kikum tangtanglo mawk uh hi. A theihnop uh leh lai kigelhte pan sim uh a, kam tawh kigengen selo mawk uh hi. Thu kidongdong cih khawng zong zanglo mawk uh hi. Mite thu zong midang kiangah gen sawnsawn cih omse lo hi. Lamdang ka sak hong tam deuhdeuh a, a hoihna khat peuh om kasakna bang hong tam deuhdeuh hi. Galkap sungah ahih kei buang leh tualsung nuntakna ah kam kisawl cih bang tam hetlo mawk hi. Upa, naupang cih bang kideidanna om lualo tawh kibanga, amau gei ah sep ding khat peuh a muh uh leh a upa, a naupang cih genlo ngaihsunlo in sem pahpah lel uh hi. Mite bel a civilization uh kum tampi na hikhinta hiven maw! cih bek in om hi.\nSigalna ah mi khat in sum, van tuazah pia cihte gelh tuam seselo in a lomtangin a paikhawmte bang kithawhlawm in khatvei piak in pia uh hi. Tua ahih cianga kua in tampia, kua in tawmpia cih kitheilo hi. Galna piak ding thupi sa lel uh a, bangzah tawh kigal cihte thupi in koihlo uh himawk hi. Mite in gal lo hileh zong a khasia lo ding bangin om siam uh hi. Picing gamtat ka sakna tampi om a, ka en giugiau pawl zong om hi. Ahi zongin innkuan, meltheih tanau cihte tam neihlo uh a, amau innkuan sung bekbek khawng mah himawk hi. Zomi te in u leh nau, beh leh phung, khua leh tui i cih diatduatte na nei nawnlo mawk uh hi. Tua manin a sih uh ciang bel Zomi te ngeina tawh i tehkak ciang gamdai kisakpih mahmah hi (amau bel ngeinaseh lel uh). Kigiahpih cih bang om seselo a, siluang pen nitak sigalte hunzat khit nai 10:00 P.M. khit ciang ciah mang khin a, inntekte bek om uh in, siluang a cing ding, a hung ding zong om mello in siluang bek khawng zan giaksak uh a, amau lupna tungah lum lel uh hi. Siluang gei ah a giahpih thei ding khangno hiam, pasal hiam a om leh bel giahpih veve sam uh hi. Siluang pen mihing hinawnlo cih ngaihsutna nei uh a, a nungta laite kikhual ding, cidam ding cih khawng thupizaw ciin ngaihsun himai ding uh hi. Zanhak a naptui, ihmut cimlo a cinat lawh cih bang neih khak ding kidawmzaw uh hi.\nLeitung pen a munmun ah a mualmual ah hei dan, gamtat dan, nuntak dan na kidang kawikawi himawk hi. Nung leh ma khualsiam taka nungta thei diak zong mimal bek hilo in minam zong na om lua cih ka muhna hong kibehlap hi. A pil, a khangto, a khangcing dingte in a hoihlo nate nusia in a hoihzaw ding nate na delh uh a, a kimang theilo dingte nusia in a kimang thei ding a theih uh leh pom in la in zang uh hi. Zomi Paunak ah, "Mittaw sialkhau let" cih bangin a zatngei, a hihngei khat uh na pomcip tentan tuanlo in "a hun leh a mun" tawh kituak, kizui in na kihei siam uh hi. Tui luang na bang uh cih ding hi. Tui pen a thahatna a kigen ciang lui leh guamte a suk leh taihat, a zaal leh dam luan, a neu leh kineusak, a gol leh kigolsak, a sing a suang tawh kilem in na kikhengkheng thei hi.


url: =Banghangin lungsim picing thei mahmah lo? ~ Awn Za Pau :: ZOMI DAILY\nA Kawlgam a Vaigam tawh tehkak in gen naii kei phot zawzen ni. Bang hangin Zogam ah Ciimnuai Zomi tate ih muhna ih ngaihsutnate ih lawmdangte sang’ in picing zo lo zaw sese ih hiam? cih a hang’ a bulpi ding ka kankan ciangin, minam zui a ih luah suksuk picin lohna zong tawmkhat a kihel phial kha ta zongin, ahong khaktan pipen in anuai a thute hang hi ding in ka um hi.\nPicing lo ih cih ciangin nampi lungsim ulian lungsim kivom zo lo cihna ahihi. Tua ih cih ciangin ih cihnopna bulpi in gam leh lei leh minam bup a’dingin lungsim veina leh deihsakna kineithei zo naii mahmah lo in angsung vaii bekbek mah tawh nitum cihna ahihi. Tua bang ih cih ciangin kipawlna khat peuh ah ama deihna khat peuh kizui kei leh a langpan pah vaivai a nuaktai pahpahte zong khat in kihel ding hi. Kipawlna bup minthan nading sangin mi khat kia in minthanh lawh ding cih lungsim toi lungsim kawciik neihna zong ahihi.\nSila lungsim ahi.. ei leh ei makai khat in om leh kithusimh nuam peuhmah lo in deidanna a tuamtuam kinei aa, mi namdang khat peuh hi leh thupi ngaihsut zaw kizui nuam zaw sese cihte zong ih picin lohna lianpi khat ahihi. Makai sunsunte’ ngaihsutna leh ih khuasak ziate ah Chin/Zomi minam bup aa phattuam nading cih thadah, Ciimnuai Zomite’ mailam kalsuan zia ding na-ngawn muhna leh sephuai nate kisem kimu thei zo naii mahmah lo in, ei leh ei sungah kinawngkaisak zo khop bektak ding ciangbek mah, kimu thei kisem thei zo pan bek hi, cihna ahihi.\nA diakdiakin Zomi bup (Chin) sungah eite diakdiak ih kisap mahmah phat diak pen, khat leh khat kimuh khialhna kitotna kibuaina a tuamtuamte ah ih sanggam dangte bang lo in, ih kinuak suaksuak thei lai mawk hi. Kilangpan suaksuakna ih nei thei mawk hi. Amaute pen zukham sul a kitawng kilaii kisihsuah dekdek liang uh ahih hangin, a zingciangin ngawng kikawisa in vakkhawm thei kik ziauziau uh hi. A lungkim lohna uh kisiansuah kik thei pahpah uhhi.\nHih santak ah banghang a tua bang lungsim na vom thei bilbel uh hiam cih ka ngaihsut kikkik ciangin, nidang a ih Sangmang masate in, amau gam a naupangte a pattah dan mah a, Haka lam a Christian masate na pantah masa a tua bang dan a, kiciing suaksuak a hi kei nam ka ci simsim hi. Tua bek hi lo in, 1977 kum Haka ka tun cil pek a kipanin Haka nungak tangvalte Manglaam in a na laam ngeekngeek thei vive ngentang na hi khin mawk uhhi.\nEite zong kam kinialna khat leh khat khut khialhna baan khialhna a om ciangin, tua mah bangin khat leh khat kimu kik in a thu a la kidam kup kik leng hoih hi. Ei leh ei a hih theih kei leh zong mi thukhual mahmah ih sakte mah koh bawlin kimu kik in thu kigen kik tangtang leng, kua mawh hiam kua tang hiam cih zong hong kilangh pah ding a, thuumna leh maisakna zong kibawl zo lai leh ni dang sangin zong ki-it zaw lai ding hi hang.\nZo gam ah kum 20 sung ka om sungin ka phawk mahmah thu khat ah ei lamte in gam leh lei, khua leh tui leh minam ading ih cih ciangin, a tung a ih pulaaksa om mah bangin Tedim uksung khempeuh zong a huam zo sak lo kitam mahmah lai mawk hi. Ih ngimna leh khuamuhnate tangzai zo lo in, Zo mibup ai ding ih mu thei kei hi. Ih muh loh mah bangin ih mipih ih lawm dangte thu leh ngaihsutnate zong kan dingin ih tuat kei hi. Zo mibup tawh koici kalsuan khawm ding, ih kalsuan khop theih nading leh ei mau mahmah a makai a lutang a om theihna dingin koici vaihawm huai cih ciang dong zong ngaihsut in kinei kha kei mai leh kilawm ka sa hi.\nTua ding hi lo hi. Ih vahna ih ciahna khempeuh ah mikang pau in politics kici gam leh lei ih minam bang cih leng khangto ding cih ngaihsutna lungsim vom a, ih kim ih paam ih tel theih ih muh theih pahpah ding kisam hi. Ei a’ding bek ngaihsut in nei lo in mite ngaihsut dan ding zong seh theih huai hi. Ih kikeelkitnate akinaii theithei a ngaihsut ding leh, khat leh khat a kulna munmun ah ih kitheihneih ding ‘give & take’ ih zat siam ding zong kisam mahmah ding hi.\nA kipan sunsun nih leh thum ih om tei hangin, gualzo paisuak taktak naii lo aa, a gah ih nek naii loh ciangin hero pi dingin min kivawh thei naii taktak lo deuh leuleu hi. Gentehna in: Kei mimal muhna leh kei phawkkhak pak na ciangciang ah Lt Col Son Khaw Pau, Sgt Thual Zen, Pu Thang Lian Pau leh ZNC (Zomi National Congress), tu’n ZCD (Zomi Congress for Democracy) makaipi Pu Chin Sian Thangte pawl in ama aituam nuntakna phattuamna ding nusia liangin, hangsan tak in gam leh minam aa ding kipiakhia ngam hi ci’n ka mu hi. Pu Chin Sian Thang in a mah bek hi lo in a ta leh a naiihuai teng khempeuh in thuak lawh pih dikdek lai uhhi. Luang khaam liang aa, a kipum piak ngamte lak ah hong nuntakpih lai Pu Chin Sian Thang leh Pu Thang Lian Paute bek mah om lai ahih manin, matutna leh gah hoih gah phate hong gah khiat theih nading in thu nget sak ciat ni.\nTua hi a, tu dong mah ih kisapna bulpi pen in makai ih etteh ding, a muantaak kuamah om naii mahmah lo ih hih ziak mah hi pi pen hi. Ih gam ih lei khantohna dingin bang teng sephuai cih geel kholhna leh thu khun ciaptehna zong om tuak meel lo mai hi. Hih makai etteh taak ding ih pian zawh nai lohna in, tua bang a makaih theihna ding athu in hong zawn naii lo maw? A hong zawnzawn kimlai pi mah ei lampan akipia khia zo kua mahmah a om naii lo ahih hang maw.. cih ei leh ei kikantel phot ding kisam hi.\nHih bangin etteh tak makai khat a nei hi leng, makaite thu khempeuh zong a tamzaw in ih zuisiam thei pah ding a, kipumkhat theihna ih nei pah ding hi. Tua kipumkhat theihna ih neih ciangin, kiphumkhatna ii hoihna leh gualzawhna a gah ih ciam ta ding a, tua agah ih ciap khit ciangin liim sa in ih kipumkhat thei semsem ding hi. (Mai lamah khangno gam leh lei ki-ukna ding vaii – politics a lungtu zaw hiatte in, Political Science leh Law lam khawng nong zuih ding uh kong hanthawn nuam hi.)\nAnihna: Tiddim In Township Level Ciang Bek Ih Ngah Man Hi\nTedim khua Tedim gam pen Vuandok khutnuai Vuandok uksung (Township level) ciang bek in hong uk man hi pi pen hi. A zenzen in Mangpiza zum tutna khuapi khat hi leh (District level) hong uk uliante thunei uliante zong Vuandok Mangpi vive hong tam pah ding hi. Tua uliante khutnuai mahah ki-naiitak in tavuan nei Myo- oke, Lai-atpi za nei tampitak ki-om pah ding hi. Kumpi ukna sungah department tuamtuamte zuih ding thukhun leh pelh ding thukham a tuamtuamte zong zungthuk hongkha zo pah ding hi. Cih nopna ah kumpite in a munmunah hong ukzo pah dipdep ding hi. Tua bek hi lo in zumkah zum tuak leh khualzin gamvak hong tam semsem ding a, nidang a ih kim ih pam gamtat luhek, mi vak miciah leh thu leh la ih zak dan leh ih theih dan zong hong khangto mahmah semsem ding hi.\nA shark in a fish tank will grow 8 inches. But in the ocean it will grow 8ft or more. The shark will never outgrow it’s environment and the same is true for you. Many times we are around the small thinking people so we don’t grow. Change your environment and watch your growth.\nTu hun leuleu ciangin a nei zo a lei zote inh singkung phukna a nemtuam dingin, gas anhuanna vive ih zat kim zawk ding leh sing nemtuamna thukh bungte zong ih zat tek ding kisam hi. Khuapi khua neu aa om ih mite ih tel siam sak ding leh singkung itna lungsim a zung ih khaksak zawh nadingin ih mipite ih theihsak ding thupi pha mahmah kankan hi.\nGen thuah toto lai leng, ih khuapi a neuna tawh kizui in ih ngaihsutnate mahmah zong kawciik in tangzai thei mahmah lo hi. Gentehna in 1970 bei kuan lai in Zo gam bup a zat dingin Taang leh Lia vaii leh Salai leh Mai vai issue pi khat college sangnaupang sungah hong piang bang khat hih tuak hi. Hih thu vaii ah ei lamte in ei a’ anih a zat hamtang ding bekbek mah in thukim hih tuak hi. Lawm dang ten anih zawzen in la kei un la, na deih zawkzawk Lia na deih uh leh Lia leh Salai, Tang na deih zawk uh leh Tang leh Mai zang ni a cih naleng zong ka theih khialh kei leh na thal nial zel uh hih tuak hi.\nA taktak in ih sanggamte in zong Plain Chinte it ta teu hang ngai ta teu hang cihna zong hi khin tuan lo zaw a, Zomi veve ih hihna tawh khat leh khat kipumkhat theihna ding, hong kinaii sak thei ding cih deihna tawh hih thu hong vaihawmkhia ahihi. Tua bang thute ah ih khuamuh loh luat man, ‘political minded’ loh lawmlawm luat man hi kei leh ih thukim pah leplep ding hi zaw lai tah a, ka ci simsim hi. Tua ahih manin gam leh lei thu ah khuamuhna leh ngaihsutnate zong ih sanggam dangte sangin a tawm pen kum 50 bang mah a zekai zaw teu mah ih kha mawk zen ngeel kei tam ci’n ka ngaihsun hi.\nTua kawm kal ah Leitung thu ah zong kipawlna a tuamtuam tampi tak om khin zo ta aa, “Universal” min huam aa kipawlna a om ding bekmah in sam lai hi. Tua kipawlna te in, khat leh khat kizop kipawlna om lo lai mawk uh hi. Kipawlna khat peuhah panmun len ding a kiseh ciangin, a omsa kipawlna atuamtuamte bulphuh ding leh ahuam kim ding sawm masa lo – kikum masa lo in, Galkap kumpi arnar (Authority/Power) neite bangmah in pum seh ziauziau in kipawlna ih phut thuahthuah hi. ( LZI leh ZIUSA bel a lunglut mi kimkhatte teel hi kik bilbel hi.)\nIh gam ih lei khantoh nading zong kiu a tuamtuam pan muhna a tuamtuam teng tawh gawm khawm in, a nam a nam in sep ding bawl dingte gelkholhsa khunsa in koih khin dildel masak phot himhim ding ahihi. Sum leh paai ki-neih ciangin ih sep khiat pah theih dingin ahi zongin, tavuan nei kumpi lam pan uliante in a kisap ciangin ahi zongin, akisap hunhun a mau mah tawh kikop a ih theihsak ding (feed back) dingin gel kholh bawl kholh sa in khibah tang bang aa kikhiil diudeu sa aa, a khilkhil a ih neih kholh gige ding akisam pha mahmah ahihi. Hih thukhunsa vaihawmsa (planning/project) ih neih theihna dingin leitung pilna nei mipil misiamte mah amau mun sansan ah zatsiam theih ding ahihi.\nAlina: Tedim Khuapi Veina Taktak Kinei Lo\nHun khat lai tuma kum 60 lai in Tedim tualsuak pawl khatkhatte in khuano khuata khua gamla diakdiak deuh pan a Manglai sangkah a hong paite neu-et in na simmawh bawl uhhi. A pau khawng na cingin na nuhnau in na zahpih uhhi. Tua pen Tedim sangpi panin tan 10 ongin ulianpipi a, a om hun uh ciangin, tua Tedim tualsuak kim khatte huhau in, ih Tedm khuapi pen ei mau tek ii khuapi, ih Tedim gam uksung ii ih maitangpi ahih lam kiphawk kha nawnlo in, Tedim tualsuakte khuapi bang dan ding bekin kituat kha mawk hi. Tedim khuapi khantohna ding lunglut ding sangsik in a mau tenna khua tek mah lunglut zaw tek zaw uhhi. Tedim khuapi pen a mau tawh a kisai lo zah dong dingin ngaihsun kha uhhi. Sum leh paai neih leh lam a neih zawk deuh uh ciangin Kawlpi, Mandalay, Yangon ah ten sawm zaw tekta uh a, Tedim pen a lian masa ahau masasa in kinusiasia tek ta hi.\nA taktakin gen ni ci leng khuapi a omte in khuano khuata a omte kisimmawhna ahi zongin, a pil a siam ahaute a tam zaw in bangmah nei lo mizawng dai pam leh pilna nei lo mi mengkengte tungah ahi zongin, sangnaupang a golkhinte in a mau sang a, a nau zawte zawhthawh bawl cih ahi zongin, Zogam bek hi lo in mun khempeuhah a om ngeina ahihi. Zogam sungah zong Haka tualsuakte bang suuk zaw lai uhhi. Hun khat lai Zogam khuapi a suah ma lai bangin, khuano khuata a te khuavak lai in Haka khuasung tum ngam lo in a khuanawl uh a, bawngbuk (Cawbuk) a cihna ah khuazin khuamui dong ngak tang hial uh ci hi. Ahih hangin amaute in abeisa tua neu lai vaiite tawh na buaibuai nawn lo in, Haka khuapi a’dingin a kuamah peuh sinlung kikhat in ma na pang khawm diamdiam uh ahih manin leh Chin state capital leh district a kop a thuah in angah manin khantohpi in khangto uhhi.\nA khangto khin mahmah gam ahi nitumna lam gamte na lengah a siate in a uk zawh man uh hi kei leh (bully > bullying) ci in mihing veve mah ahihna tawh kizui-in tudong mah sangkahna sungah a om lai veve ahihi. Kampau muk pau bek tawh hi lo in tha tang muanna tawh simmawhna leh zawhthawh bawlna a omom mah ahihi. A upadi in uk zo lua mahmah ahih man hi kei leh tudong mah mihing tektek kithusim lohna leh kideidanna mun khempeuhah a om gige lai mah ahihi. Tua bangdan a thuaklahnate ih thangpaih lak suaksuak ding zong hi khin lo hi. Ih gam ih lei puahin khangto zaw sak semsem leng tua hong simmawh ngeite in zong hong zahtak lua kisa in zong hong en ngawh ngam nawn lo mai ding uhhi. Tua bang a thangpaihna ih neih suaksuak pen zong picin lohna lianpi nam khat mah ahihi. Tua bang a thu takpi a ih gen kikkik ciangin a pausuah kik leh a to bawl kik tawh kibatna khat om ahih manin, ciamnuihna cih loh buang thu tak leh khasiat vaii a gengen kul nawn lo hi.\nTua hi a, atung a kipawlna tampite leh biakna a tuamtuamte a ki-khuibit kik dingin, a kuamah tek in lunggulhna kinei ciat tek hi. Kipumkhat theih nang ih ommuanin kilunggulh mahmah ki-iplah mahmah tek hi. A taksuah sak zo naii lo bek ih hihi. Tua a taksuahna ding a vaihawm dingin, a thu in nang leh kei hong zawn mahmah ta hi. (Tu laitak in ZRDP – Zogam Rural Development Program, President H Vum Nang in amah leh amah hanciam tawmna tawh ih mite hanthawn in khuasim ah mawtaw tun theih nangin hong makaih hong vaihawm pen, a taksuah sep khiatna taktak khat ahihi.)\nA tung aa ih gensa bangmah aa khat leh khat ih kithuzak loh ih kipawl loh huhau in, ih gam ih lei leh ih minam vaii ah lungkim lohna khat peuh a om ciangin, kipawlna atuamtuam tampi tak om napi, a huaii masa ding a thu vaan ding vaiipuak akisuan ngam om lo in aki-pengg theithei dingin pauhlap tuamtuam kizong zaw behlap hi. Kipawlna atuamtuamte in zong, atung lam ahi aa aphei lam ahi zongin, khat leh khat kizopna om kilkel lo lai mawk hi. A hunhun aa kumpi ki-uk zia leh thu pai dan a mong mu thei ding a san a zawi tawn thei ding zong ki-tawm mahmah lai hi.\nTua kawmkal ah kikup masak kidot masak diamdiam om masa peuhmah lo in, ih omna tek ah eimau tumtak tek in uino lei ko bangin leh, bul nei lo vansam bangin makaihna leh lam hilhna thu bulphuh om lopi in ih bangkua tek ah ih awng tuattuat leltak aa, kua mah’n ih aw zong hong za ngei beek lo uhhi. A za zongin hong awlmawh beek lo lai ding uhhi. Pawl khatte ta leuleu ama aituam min deihna bekbek mah bulphuh in ‘Peng Lam Suangtaat Saat Ngam’ a cihte bangin hong mawk dian ang-ang leuleu uh a ih mai beelmangg hong nuh ngiingeii ta lailai uhhi.\nTua bek tham loh in ih gitnat ih satnat lohna teng midangte hong theihpih semsem nadingin, internet sung khawngah thu khat peuh tawh kisai muhna a tuamtuam ih kigen ciangin a thu bulphuh lo in a mi vive kibulphuh zaw in khat leh khat kikawk kitawng kisel kiko in ih thapaii niloh hi. Masuan vaii thupi leh ih tuppi pen bang hi cihte tel tumtum meel lo in, ei tumtak tekin ih ciakciak pong mawk aa, lamkal ah hun ih beisaksak lel mawk hi. Imh huai imh huai lo cih khentel thei meel lo in a kul lo tata ah ih sungthute ih pho-laak thei pha mahmah bilbel sawnsawn lai hi.\nIt is better to lead from behind and put others in front, especially when you celebrate victory when nice things occur. You take the front line when there is danger. Then people will appreciate your leadership. – Nelson Mandela.\nA good leader takes a little more than his share of the blame, a little less than his share of credit. – Arnold H Glasow\nThe task of the leader is to get his people from where they are to where they have not been. – Henry A Kissinger\nI suppose leadership at one time means muscles; but today it means getting along with people. – Mahatma Gandhi\nPeople ask the difference between a leader and a boss. The leader leads and the boss drives. – Theodore Roosevelt\nA genuin leader is not a searcher for consensus but a molder of consensus. – Martin Luther King Jr\nPrevious: Cikciang koi ah ih ciah nawndiam? ~ Cope Suan Pau\nNext: Vantung Thuthang (25 May 2016)


url: =Midang Khualna (Altruism) - TUNGZANG NEWS\nMidang Khualna (Altruism)\nMinam kalsuanna, biakna kalsuanna, sahkhua khangkhaanna lamsang kalsuanna cihte khempeuh-ah athupi mahmah ziahoih-tonghoih ahihkeileh ahoih zialehtong hi-a, adiak-in lungsim ngaihsutna leh veina lamsang hong tawsawn veina nam tuamtuam' lak-ah amuiibun penpen veina khat-pen midangkhualna ahihi. Hih kammal-pen French philosopher August Comte (one of the founding fathers of Sociology)-in hongpat hi-a, "adang mite., midangte.," cihna ahihi. Hih kammal-tawh akilehbulh, akikeelkii-pen "Angsungtheihna - Selfishness" ahihi.\nMidangkhualna-pen upna, itna, leh lametna cihte akisuut mahbang-in, midangte' phattuam nading deihsakna-tawh ngaihsutna, genna, leh sepsuahna hi-a, "midangte khualna-tawh kalsuan nading lamkhun ahkl sepsinna (principle or practice of concern for the welfare of others)" ahihi. Hihbang kipattahna-pen adiak-in minam pawlkhatte-in "Minam Ngeina" bang-in midangkhualna kipantah uh-a, amau' tualsung-a athupi leh apha theihneihte (moral values)-in zangh uhhi. Ahuampi-in, midangte' ading khual theihna leh deihsak theihna-in tualsung khangto sak-a, tualpawl (community) ngaatsak, bitsak, thahaatsak ahihman-in minam aneu alian-in ngeina bang-in atawm/atam pattahna neikim-hi.\nMidangkhualna lungsim neihna leh sepkhiatna maantak leh cingtak anei-pen ZEISU bekmah hi-a, Ama' itna, veina leh thuakna kam-tawh gen zawhloh ahihman-in I-gen nawnkei dinghi. Mihing adiak-in Zomi sung-a biakna, sahkhua, minam, tualsung cih-a kipan kipawlna khatpeuhpeuh-ah I-om ciang-in hih midangkhualna lungtang naakpi-a akisam hi-a, tua lungtang anei mi tawm cihtak-in tawm-hi. Khat mahmahzong omkei cilehang khialhna lian lualo khathei dinghi. Ataangpi-in, midang akhual kineih-a aituam meetna (personal benefit) azong vive, kam-tawhbel "no' ading kong' khualna, kong' veina,...." kicihnawh bilbel cihbang vive Zomite-in hau mahmah laai-hi.\nMipi' tungpan-in phatna-hiam, citpiak-hiam, zahtaakna-hiam ngahding ngaihsutna ciang-tawh mipihte' lak-ah, "Ei Zomite,......." ci-in haangsan mahmah, "Zomi" kici-ngam mahmah, a-itpen, akhualpen-a kigen-ngam mahmah, hiteei napi-in, Kawlte' lak-ah, "Ko Chin te., Ko Tiddim Chin te....." ci-thapaai veve, minam daipih ngamlo-maw cilehanglah "No ciangciang khawng-tawh tehding hideklo, minam itlua, naakseplua, no ciangciang' paupih dingte hideklo,......" kici vetse cihbangteng-tawh minam kisongsawlawi laaitak-hi. 'no ciangciang' cihpen 'egoism' akici kiliatsakna' gah masapen hi-a, kipawlna acidamsak 'midangkhualna'-tawh akilehngat, akilehbulh veina khat ahihi.\nZomite-pen midangkhualna pan-in angsungtheihna lam-ah hong kikaih, hong kitawsawn ma-in athukhual minamte I-hi ngei khin-hi. Colonist te hongtun ma-in, Kawlmaang-tawh vaaihawmkhop ma-in, Missionary te' hong lumleh ma-in Zomi Pupate naakpi-a thukhual, citak, muanhuai, thumaan mite ahi uhhi. "Hawmsem nungta, nebum puuksi" cih ahizong-in, "Akta duhgawl kilawhkhup/khuh" cih ahizong-in, "Phinciil gualheeu" cih ahizong-in cit nading, midangte khual-theih nading naakpi-in "thuciin leh paunaak" zangh-a akipantah minamte ki-hi ngei khin-hi. Angsungtheihna, huaihamna, phinciilna te asia ahihlam thei-uh ahihman-in tulehtate-in 'apelh' theih nading akipantah siamte ahihi.\nTua nunluui Paradise Hun-pen kitot kiseelna, kithahna (Tual Gaal longal) omlo-a, Khuado bawlkhawm, Tual Biakna pia-khawm, Zunung khawm, gaal-ai, sa-ai khawm uhhi. Japan te' ngeina kibuan bang-a kibuan neithei uh-a, azo-alel kihehsuak lo-in, kigaalbawl lo-hi. Zahtaak kipiakna-ah thupi mahmah uh-a, uzaw, nulehpa leh pilehpute itna, neekngaihna naakpi-in lian-hi. Ka' tangvaal khitciang nangawn-in ka' pa-in gawhkhat luupkhat nei le-ung, sasin, salung, sakal akhenkhen-a aki-at sakhai-pen anu (ka' pi)' upa Pu Vungh Za Thang hong kholsak tautau den-hi. Taangtawng-a akinei, akizangh kiphawkna, kikhualna hi-a, ka' pa-in azomlaai kiukiau ahihi. Guuktaak saaklaak, sutkaai baansau, kikheemna - angsung meet nading-a midangte kheem cihdaante om ngeilo-hi.\n1885 kum-in Kawlte leh Englishte hong kido ciang-in tuilam tawn-a gaalkuante-in Kaltan Guun (kaladan myit) dung-ah hong zauvaak man-in namdang (adiak-in akhangtozaw namdang) kimu ta-a, tua ciang-in "deihtheihna" neih kipan cihtheih ahihi. Leitung Gaalpi-in hongpha leuleu-in, thau-tawh hong thagum-uk uh-a, bawngbang sakolbang-in hong zawhthawh sawlgawpna pan-in "haatzaw, lianzaw, hizaw" akisate-in adangte "simmawh" cihkhat hongnei thei-hi. 1910 pan-in Missionary hongtung leuleu-a, Pupa' thuciinte, ngeina leh Tual Biakna lamsang ngeina-a kipan honpite I-muhdah, I-lipkhap theih nading-in hong pantah leuleu-a, dominant & colonial lungtang-tawh akalsuan mite' ngeina-in asiangtho Pupa' Ngeina hong nelhsiah hiathiat-hi. Hierarchy-tawh biakna hong pattah mahbang-in "alianzaw, aneuzaw" cih kideidanna leh "amau dawi, ko pasian" cih khaici-zong hongpo thei-hi. 1935 kiim pan-in Gen. Aung San' thumuhna-in hong huamkhaak man-in Kawlte' milim biakna pan-a agah yin-kyi-hmu akici ngeina tumdang khat-in hong behlap leuleu-a, hihbangteng-tawh Zomite' Paradise kicimh ta-hi.\nMissionary leh Colony hunpi hongthen nungsang ciang-in Kawlte' khutnuai-ah sila bang-in minam buppi ki-om ta-a, 1948 kum-in Panglong Treaty-ah Kawlgam' huamsung-ah leitung buppi' theih-in kikia taktak ta-hi. Atung-a namlianzaw te' huihhualpi 3 ziak-in Zomi sung-ah midangkhualna damdam-in kiam-a, 1952 nungsang ciang-in alian masasa-in amipihte hongphawk nawnlo, akhuapihte hongphawk nawnlo, abehpihte hongphawk nawnlo; tuate tualniam vaailua sa-kha-uh, "tui sianna, lo nouna" ci-in atunna-uh amau' leitang sa-kha-uh, apu-apa' kha-tawh akikhih leitang amau' kha-tawh kizopna thahaatsak nawnlo, pawlkhat kitat, tua nungsang-ah, "kuakua si taleh Ngati-bel lem lel-e" cih thuciin anei minamte' vulhnelhna nuai-ah opcip, toncip ahihman-uh'n "midangkhualna" nei nawnlo-in "angsungtheihna" hongnei thei uhhi.\nTeeknung guainung-ah "Minam" cihkhat hong phawkkiik uh-a, ahizong-in thahaatna nei nawnlo-uh, thuneihna nei nawnlo-uh ahihman-in muiibun tak-in mapang thei tuanlo uhhi. Amau' maaizumna seelpih, humpih ding-in meeltheih tanau honkhat nei-uh ahihman-in, min lala-thei saam uh-a, ahizong-in Pupa' Identity maantak-pen Kawl leh Vaai lak-ah pulaak ngam nawnlo-in, amipihte' lak-ahbel pulaak ngam tasaam uhhi. Phalammanawhna nam-khat hi-a, Zo Tuunnu-in muak den-hi. Ahizong-in, midangkhualna-tawh kalsuanna, mipih sapih-tawh kihualtak, ngaattak-a mapan khopding launa-in pawlkhat khihcip laai veve-hi.\nTuhun Zomite-in "mipil" acih ciang-in ataangpi (groups tungtawn-a muhkhiatna)-in Kawlgam adiak-in thunei department khatpeuh-a panmun/dinmun saangpi anei, angahte leh biakna lam-ah makaaipi adiak-in Lai Siangtho siamsinna pan-a PhD angahte hideuh-hi.\nAmasa-in Kawlgam-ah independent company omlo-in thuneihna khempeuh gaalkaap pawlpi' khut-ah om-a, department khempeuh amau' khut-ah om ahihziak-in tuabang department khatpeuh-a nasep neite "Kumpi Naseem (Asoyah Wonthaan)" kici-hi. Politics lamsang gualbaan etna pan-in, "kumpi naseemte-in kumpi' na asepleh minam sung-ah suahtaakna, kihualna, khantohna om ngeilo" ding-a, "kumpi naseemte-in mipi' na asepleh minam khangto dinghi" cihthu-tawh encian lehang, kumpi naseem Zomi peuhmah-in kumpi (Gaalkaap Pawlpi ahkl thuneihna leencipmite)' ading citaktak-in hongseem takpi mawk-uh ahihman-in mipi' ading seem manlo uh-a, asawtsawt ciang-in tua kumpite' thunsa "namneu lungsim nusia, nampi lungsim pua" cih-pen "Zomi kici nawnlo-a, Myanmar kicihna"-pen nampi lungpuak sa-ta uhhi. Tua ziak-in midangkhualna cihthadah nampih, khuapih, tuipih khualna mahmah nangawn beita-a, "genthei pi-a tua khamtung gamkeu-ah na-teen' sang-in,....." ci-in Pupate' taksa lamsang leh kha lamsang leitang-tawh kimatna (physical and spiritual attachment to the land) anihtuak-in kitat hiilhial ta-hi. Hih kimatna akitat khit nungsang Zomi-tawh kizom mapanna a-om phial zong-in apuatham, alim, akilawmsakna bekmah hi-a, ahizong-in bangmahlo sang-in hoihzaw-hi.\nAnihna-ah, biakna lamsang siamsinna pan-a PhD ngahte tuhun Zomi ataangpi-in 'mipil' ci-in ciamteh-a, kizahtaak-hi. Zomite' paizia khat-ah, a-PhD khempeuh 'mipil' ci tuanlo leuleu uh-a, pawlpi mi ahau zawdeuhte bekmah 'mipil' cise-hi. Akicinlahna khatpeuh apulaak kha khatbang omleh khauhtak leh khátak-a athuksuk giapnuam, penglam gaalkaap om phingpheng-hi. Pupa te-in "Mittaw sialmei let" thuciin aneih banglianmah-in, I' pawlpi makaai, I' naaihuai, I' meeltheih khat ahih naakleh 'asihsihna-ah, akiatkiatna-ah,.." cih sila lungsim-pen 1900 nungsang-a hong kivawh tu-in gahpha mahmah cihtheih honghi ta-hi. Sila lungsim lak-ah 'midangkhualna' sepsuahna cihthadah lungsim mahmah om theilo ahihlam kician-hi, banghanghiam cihleh midangkhualna lungtang-pen acidam makaailungtang, to lungtang, maang lungtang uzaw lungtang, lutang lungtang ahihman-in sila lungtang-tawh akikeelkii ahihi.\nHih sila lungtang pan-in to lungtang-ah minam tuihualpi akikheel nading hun akisap mahbang-in khang milip' thusinna leh thumuhna kisam-hi. Khang akisuutna-ah:\nBoomers (Gaalpi 2 huamsung-a suakte)\nX Khang (1963 - 1980 kaal-a suakte)\nY Khang (1981 - 1994 kaal-a suakte)\nZ Khang (1995 - 2009 kaal-a suakte)\nAlpha Khang (2010 leh tuhun kikaal)\nZomi-pen kaamsia ahihkeileh hamsia cihlam ahizawdiam, minam alomlom-a thahna, leitang pan-a hawlkhiatna cihte piang lo-a, ahizong-in aneel niknek, azol dikdek khau-tawh kolhbulh athuak minam ahihi. Zol-hi, neem-hi, Pupa' Ngeina kepbit nading-a nuntaakna hong kilaaksak ahkl nuntaakna piak zahdong om ngeilo thamlo-in, Pupa' Ngeina khempeuh dawi muh-a amu zahkhop ding-a lungsim leh ngaihsutna lamsang-tawh hong kithuzawhkhumna-pen sisan buakna sang-in azah tampi-in nazaw-in siahuai zawtham-hi. Taksalam kidona' sang-in kha/lungsim kidona (psychological warfare)-pen adamsak nading zatui leh hun tam kisam zawtham-hi. Brainwash akici-pen amau' honghilhte maan asa-ngiat ding-a hongthuzawh cihna hi-a, Y Khang leh amasiah khempeuh brainwashed (khuaknimsa: sawp cihpen ahoihlam hileh kilawm ahihman-in nim ci-ni) vive ahihi. Akinim khinsa khuak-in aneumuh, a-etkhialh khitsa thuguite asaan kiikding, alawp kiikding naakpi-in haksa-hi.\n1963 ma-a asuak Zomite Colonist te' khuaknimsa ahihman-in "Zomi leh Kawl minam kikim, haanciam peuhlehang Kawl-tawh tanbang kimlel,.. Zomi cih taaltaal kuullo, Chin zong toilua, Myanmar" cih uplehsaanna nei uhhi. Zomi X Khangte leuleu Ne Win' makaih Revolutionary Council min pan-a Mah Sah Lah-a akheek, thuneihna leencip thahaatte' vaaihawmna nuai-ah khang-a, Boomers hun-a Colonist te' khuaknimsa pate' lungtangpuak themthem leh thuneihpennopna (dictatorial) lungtang-tawh khuaknimna thuak uhhi. Y leh Z Khangte leuleu, tua Boomers leh X Khangte' khutnuai pan-a khangkhia honghi leuleu ahihman-in Mah Sah Lah lungsim-taw, Colonial lungsim-tawh Democracy lungsim-tawh hong gawmkhawm uh-a, Mah Sah Lah lungtang-tawh democracy ameet laak theih nading lampi zongthei mahmah uhhi. Apa, apu, apano cihte Mah Sah Lah hun-a ulian khat ahihleh tua angsung lampi zonna lam-ah Ne Win' pilzia mahbang-in pil uhhi. Ahizong-in, lopa niim diildial lak-mah pan-in unok paakpalh akilat viuviau bangmah-in hih Khangte akhuuituah-nuam, adamsak-nuam, Pupa' Ngeina hoihte leh anunna-uh Leitang a-it, a-ngai taktak hongdawk kiaukiau veve-hi.\nMilip buppi-a et-in, Boomers, X, leh Y Khangte' sungpan-in midangkhualna lungtang-pen aneutuung-a pat-a ngalliam lungtang apaái, avóm, anei-ngiat longal-in "apilpil, ateiiteii te' lampi hoih" cih lungsim neikim uh-a, lamluui-ah aciahkiik nading naakpi-in haksa-hi. Z leh Alpha Khangte leuleu lungsim siangtho uh-a, democracy gimnam ciamnuam uhhi. Ahizong-in adiak-in X leh Y Khangte-in amau' cih, amau' uplehsaanna, angsungtheihna leh Mah Sah Lah lungtang aguat laailaai uhleh tuabangmah hong hito lelding uhhi. Khang tampi akikhengto zong-in akithun ngei tengmah, akinim ngei tengmah-tawh akinim zopzopleh cikmah hun-in Zomi sung-ah midangkhualna leh to lungtang om ngeilo dinghi.\nAmoi, ahoih, adawng mikmek, niin baanglo, asa' tonna om naailo hih Z leh Alpha Khang buppi sung-ah Zomi' maailam ahoih deihmaw, asia deihmaw cih nang leh kei' tung-ah mawkpuak om-in ka-sehhi. Nang leh kei' muhlehsaanna, uplehsaanna "maanpen" I-cih sang-in, "akhial a-omhiam" ci-in khiap akuulleh khiam-a veelcian, lungngaih kiik theihding thupi-hi. Mah Sah Lah hun-a minam neute ngaihsutna lamsang-a vaatmaaina, nuaisiahna hoih I' sakkei naaknaakleh tua Mah Sah Lah lungpuak I' tate' tung-ah gen loding, thun loding, tuh loding hihang. Keibang-in ka-tuh hetkei dinghi. Minam leh pupa' kiphuumna LEITANG naakpi-a kha lamsang, taksa lamsang kimatna aneih kiik nading tuh-theih talaai-a tuhding hoih kasa-hi.\nPupate-in hong paisan uh-a, Zogam Leitang-ah kiphuum uhhi. Leitang suakkhin uhhi. Pupate I' it takpileh tua LEITANG itding ahihi. "Na' pu na' pa honglak in" hong kicihleh Zogam leitang ka-lak dinghi, banghanghiam cihleh amaute leitang suakkhin uhhi. Leitang itlo mite Pupate itlo ahihi. Pupate itlo mi-in midangkhualna lungtang nei ngeilo dinghi. Midangkhualna lungtang neilo mi-in angsungthei, huaiham, thuneihna leencip mi ahihman-in nambei-in maaimang dinghi, banghanghiam cihleh PASIAN-in leitang bawl-a, leitang pan-in mihing bawl-hi, mihing aki-it ding-in deih-a, midangte' phattuamna alunggulh ding-in deih-hi.\nMidangkhualna cihciang-in "Jerusalem, Samaria, Leitung buppi...." acih mahbang-in ei' minampih it lo-in, kitaangzai sakgawp-a namdangkhawng va-khual cih peuhmah I-gen kei-hi, tua-pen alim-ateel omlo thukhualna ahihi. I' minam itding, khualding, Mah Sah Lah leh Kawl Gaalkaap lungtang paaikhiading, tulehtate' tung-ah Zomi Pupate leh Leitang suutsuut maiding, tua hileh Alpha Khangte hong khangcin ciang-in Zogam-ah Suunni hongtaang kha-mawhlo dinghi.


url: =Home Tutor in Sohna Sector-6, IB Tutor in Sohna Sector-6, Tuition Bureau Sohna Sector-6, Sohna Sector-6 Home Tutors, best tutors in Sohna Sector-6.\nSohna sector 6 (1266)\nFor Home Tutors in Sohna Sector 6, Call: +91 888-222- 8844. Tutor Gurgaon in Sohna Sector 6 has qualified and dedicated Sohna Sector 6 tutors for home tuition in Sohna Sector 6 who are responsible and result oriented. Our tutors in Sohna Sector 6 always try to go the extra mile. The tutors in Sohna Sector 6 provided by TutorGurgaon.Com take extra pains for their students in Sohna Sector 6 to produce the best possible results.


url: =enJOY it by Elise Blaha Cripe: hi hi.\n« quiet time. | Main | »\nAugust 26, 2010 at 03:53 PM | Permalink


url: =GC 23: Biakbuk i Cih Bang Hiam? - Zomi Adventist Innkuan\nBiakbuk i Cih Bang Hiam?\nJesu a lam-ente upna ah na dang khempeuh sangin a tung nung zaw leh a laigil khuam a hi Laisiangtho mun in, “Ni 2300 ciangin Bian-innpi ki siansuah ta ding hi” Dan. 8:14 ci in a genna hi. Hih kammal pen Topa hong pai kik baih ding hi ci a a um mi khempeuh in thei uh hi. Muuk leh kam tul tampi in hih hilhkholhna pen galvil kammal banga a upna sung uh ah a neih uh ahi hi. Mi khempeuh in thu piang tuamtuamte lakah hi thu a lamet pen uh leh zak nop a sak pen uh thu ahi hi. Ni 2300 cin’na in 1844 phalbi tuung lam hi ding ci in ki lak hi. Leitunga Khristian dangte mah bangin Adventistte in zong Biak-innpi cih pen leitung ahih kei leh leitunga mun khat hi ding hi ci in um uh hi. Amau in Biak-innpi puah siangna pen nitawpni-a leitung meikuang tawh puah siangna hi kha ding hi ci in um uh hi. Tua ahih ciangin Topa nihveina hong paina hi pah ding hi ci uh hi. Tua ci up uh ahih manin 1844 pen Khrist leitung a hong pai kikna ding kum cihna in seh uh hi.\nAhih hangin a hun tung khin a, Topa hong dawklo hi. Thu um mite in Topa thu khial thei ngei lo ding hi, tua hilhkholhna a khiatna kipelh hi ding hi, ci uh hi. Ahih hangin koi ah khial hi ding hiam? Tampi mah in ni 2300 beina 1844 hi lo hi ding hi, ci uh hi. Ahih hangin amau lam et hun a Khrist hong pai loh mawk thu khat lo buang a ki pelh na ding ki mu zo tuan lo hi. Hih hilhkholhna pen 1844 a bei hi leh Khrist pen Biak innpi puah siang dingin hih leitung mei tawh hah siang dingin hong pai kul ding hi ci in ki nial uh hi. Tu in hong pai lo mawk ahih teh, tua gen kholhna pen bei nai lo hi ding hi, ci uh hi.\n(410) Tua bang hi mawk leh hih hilhkholhna akhiat dan masa uh a kheel uh kul ding hi. Ni 2300 lah Artaxerxes in Jerusalem puah kik ding a thupuak B.C. 457 phalbi tuung lam pen mah-a a ki pan hi zel hi. Tua pana pat bek mah tawh lah hilhkholhna sunga thu piang ding a ki gen teng a hun a mun kisi to dim diam thei bek zel hi. Dan. 9:25-27. Nipikal 69 pen kum kum 483 hi a, 2300 lak patna lam Mes-siah sathau kinilh ciang baan to ci ahih teh, Khrist tui kiphum-a Kha Siangtho ki pia (ki nilh) AD 27 tawh kisi pah lian takpi hi. A nipikal 70-na laizang tak ah Messiah ki that ding ci leu leu hi. A ki tuiphum khit kum thum leh a lang a cin’ AD 31 kum ciangin Khrist singlamteh ah ki khai a ki that takpi ahih manin ki si lian leu leu hi. Kum 490tawh kikim Nipikal 70, pen Jew te tawh kisai ahi hi. Hih hun a bei lian ciangin a mi nam buppi un Khrist nial takpi uh ahihna kip sakna-in A nungzuite na bawlsia zom lai uh hi. Tua ciangin sawltakte in AD 34 kum a kipan Jew te nusia in Zentail te lam ah na ki hei ta uh hi. Tua hun in kum 490 hong bei to hi ta a, kum 2300 lak ah dok khia leng 1810 om lai hi. Tua ahih ciangin AD 34 pan kum 1810 lato leu leu leng 1844 kum in bei hi. Tua khit ciangin Biak-innpi ki puah siang tading hi,” ci in vantung mi in gen hi. A paisa hun sung tee-a hilhkholhna in a gen thute a hun a mun ki lem tak maan takin piang takpi to dian dian khin zo hi.\nTua tuatna ah dot kina omloin siangtho takin ki tuak to khin hi. 1844 kuma Biak-innpi siansuah nading thu khat lo ngal amau sehna bang man takin tung hi. Ni 2300 beina ahi tua nite a tuatna sa uh khel ni ci leng a vekpi in ki pelh khin hiau ding hi. Hilhkholhnate khempeuh zong maan takin tung a hih man-a a upna din mun khel hong kul ding hong suak mawk ding hi.\nPasian in Ama mite Advent na seem dingin sawl a, a sepna te uah A vangliatna tawh huh hi. Tua nasepna pen khuamial leh lang pangte nop neh lel dingin Pasian in mot nusiat lo ding hi. Ama thumaan pen muan lah theih ding leh kician lopi in zong mot nusiat lo ding hi. (411) Mi tampi in tua hilhkholhna suut dan nusia in a din mun maan uh a nial uh hangin pawl khat te in tua a upna uh Laisiangtho thumaan om bang hi a, Pasian Kha Siangtho in zonga huh takpina teci om ahih ciangin khah suah nuam loin a len cinten lai uh hi. Amau tee hilhkholhna suut dan a thubulphuhte uh a maan mah hi ci in len cin ten lai uh a, a baan ah Laisiangtho zon’ beh lai kul hi ci in a ngaihsun uh hi. Nakpi thu ngetna tawh a din mun uh zong khia kik uh a, Laisiangtho sung panin akhialhna uh muh khiat kik ding hanciam uh hi. A hun seehna te uh tawh kisai a khialhna Laisiangtho sung panin mulo uh ahih manin Biak-innpi thu a tel sit zawk lai uh hong kul ta hi.\nTua banga a zon’ khiatna uah taangpi sehna bangin Biak-innpi in leitung a genna hi cih theih nading Laisiangtho mun mu zo lo uh hi. Laisiangtho sunga Biak-innpi nesepna vai a genna te tel muh pha saan uh hi. A omzia, amun, a na sepziate dot tel kik zong kul lo in a ki tel sin sen a ki gennate a muh beh uh hi. Sawltak Paul in Hebru te a laikhakna ah, “Lam khat panin, thuciamna masa in biakna ngeina ahi zongin, hih leitung tawh kipawl siangtho mun ahi zongin a nei hi. Bang hang hiam na cih uh leh, puan buk khat a kibawl hi. A masa dei sungah meivakna, sabuai leh Pasian maihah a kikhoih khomunte a om uh hi. Hih mun in Siangthona Mun a kici hi. Anihna puan dalna sungah Siangtho Bel Mun kici dei khat a om hi. Tua dei sung ah paknamtui halna, kham tawh a kizut thuciamna singkuangte a om uh hi. Tua singkuang sungah mana koihna kham beel tawh, a pak apak Aaron’ ciangkhut tawh, thuciamna kigelhna suangpeekte a om uh hi, Tua singkuang tungah vangliatna tawh\nkipawl vantungmi milimte in mawhphelna tokhom khuhin a om uh hi.” Heb. 9:1-5 ci hi.\nPaul in hi taka a gen pen Pasian sawl banga Moses lam, a saangbelpa teen’na mun dinga leitunga ki lam Biak-inn siangtho mun ahi hi. “Amaute lakah kei ka om theihna ding in kei ading in biakinn khat amaute bawl sak in”, (Paikhiatna 25:8) ci in mual tunga Moses tawh a om khawm lai un Pasian in thu a pia hi. Israelte in gam sung teng kan tan in khual zin uh a, a paina peuh uh ah tua Biak buk a puak kawi kawi theihding uha ki lam hih hangin nasia in hoih mah mah hi. A kawmte singpeek hoih kham tawh ki zut hi. A (412)ki bulhna munte a ki lawi liap liap thei ngun tawh ki bawl hi. A tung pen puan tawh savun pua-nun’-a ki bawl, a sung nung pen in puan neel hi in Cherubim limte a ki suai hi. Buk pua lam, a huang sungah haltumna tau om hi. A biakbuk sung pen dei nih pha a, Siangtho Mun leh Siangthobel Mun kici hi. A meel hoih puan neel manpha puandal tawh a ki kal ki dei hi. Tua deina puandal bang khat mah in siangtho mun lutna a na dal hi.\nSiangtho mun akhanglam pangah khuaimeivak khuamte meivak 7 tawh, sun leh zan a biakinn sung ataang sak den dingin ki vak pai suak hi. A sak lam nawl ah Ompihna anlum te ki koihna sabuai a om hi. Tua ciangin siangtho mun panin siangthobel mun a ki dei madeuh in kham tawk kizut namtui halna tau om hi. Tua panin Israel te in ni sial a a thu ngetna uh namtui meikhu tawh Pasian mai ah puak to uh hi.\nSiangthobel Mun ah Thukham singkuang ki nga hi. A pangte sing golh tawh ki bawl kham tawh ki tuam ahi hi. A sung ah Pasian in Thupiak Sawmte a gelhna suangpeek nihte ki koih hi. Thukham kuang tung, singtho singkuang zaang ah, Hehpihna Tokhom a kici a khut siam pente bawl ahoih mah mah a peek khat ki phah hi. Cherubim nih in among tuak ah kual khum in laitaak uh hi. Tuate khempeuh kham tawh kibawl hi. Hih dei sung Cherubimte kikal panin hong ompihna meiilom vanglian tawh Pasian hong kilang zel hi.\nHebru mite Khanan gam ah hong kip om khit uh ciangin tua puan buk pen Solomom lam Biak-innpi tawh kilaih hi. A kip zaw leh a zai zaw in a lam uh hangin a lim mah et teh-in a lam uh a hi hi. Tua bangin Biak inn hong po to a, Daniel hun a ki suksiatna leh AD 70 kum a Rome te suk siatna dong hong hi to hi.\nLaisiangtho in a gen Biak-inn leitunga om ngei pen hi bek ahi hi. Hih Biak-inn pen Paul in thuciamna masa biak-inn ci hi. Ahih leh thuciamna thak in Biak-inn nei lo ahi hiam?\n(413) Hebru sung mah lem leu leu uh a, thumaan zong te in Thuciam thak Biak-innpi omna hong mu khia ta uh hi. Paul kammal mah man kik in, “thuciam masa in biakna ngeina ahi zongin, leitung tawh kipawl siangtho mun ahi zong in a nei hi.” “Zong” cih kammal a zatna ciangin Paul in hih biak-inn thu a genna sa om zo ahihna alak hi. A mai-a a genna om sa sung leh leem uh a: “Tu-a ki gen sa thute a bulpi in tua bang siampi ukpa ih nei hi. Amah in vantung vanglianpi tokhom ziat lamah tu-in a om hi” ci hi. Heb. 8:1, 2.\nHi laitak ah thuciam thak-ii Biak-innpi hong gen a hi hi. Thuciam lui-a biak-inn pen mihing lam hi a, Moses phuh a hi hi. Tu-a a gen Biak-inn pen Topa phuh hi a, mihing hi lo hi. A masa sung ah leitung siampite in na seem uh hi. Hih a nu nung sung ah eite siampi lian Khrist in Pasian ziatlam ah seem hi. Biak-buk khat pen leitung ah om a, a khat pen vantung ah om hi.\nTham loin Moses bawl biak-buk in et teh khat nei-a ki bawl a hi hi. Topa in makaih a, “Biakbuk leh a na-zatte’ lim ding tawh kisai-in nang tungah kong lahte khempeuh tawh kituakin nangmah in na bawl ding hi,” ci hi. A sawl kikna ah, “Mual tunga nang tunga hong kilak hih nate pen amau’ lim ding bangin na bawl ding thei in “ ci hi. Paikhiatna 25:9,40. Paul in tua a masa pen bel “tu laitak hun ading lim ahi hi,” ci hi. Tua hi a, siangtho munte in “vantung-a a tak tak pen lim” a ciing khol ahi hi. Thukham zui a biakna pia a siampite zong “vantunga tu\nhun-a ki sem ding ettehna” hi bek zaw hi. “Mi khut tawh kibawl a siangtho mun sungah Khris tum lo hi, eite tangding tu-in Pasian mai ah a pumpi lalh nadingin vantung ah a tum hi.” Heb. 9:9,23; 8:5; 9: 24.\nVantunga Biak-innpi pen tu a eite ading Jesu in Siampilian a va sepna pen a hi hi. Tua in a tatak, a bulpi (original) pen hi zaw-a, Moses lam pen tua pana ki etteh bek ahi hi. (414) Pasian in hih leitunga Biak-inn a lamte tung ah A Kha Siangtho pia hi. A ki lam dan khawng, a siamtheihna uh, khut neelnate in Pasian pilna ki muhna ahi hi. A kawmte in kham tawh kibang hi. Meivak khuam 7te tungah mei aki vak ciangin a leng kik in inn sung khempeuh tang kim sak hi. Ompihna Anlum sabuai leh namtui taute zong kham tak bangin te diam diam uh hi. Inn tung sung dapna puan hoihte tungah zong vantungmite lim kisuai hi. A eng dum, a ua palh leh san ciip in a mun ci teng etlawm sak hi. Siampi lianpa lo ngal mi dangte lut theih lohna a dei nihna sung ah zong Pasian minthan’na a hong la zelna Shekinah meii-ngo zong om hi.\nTua leitung biak-inn tawh a ki teh thei vet lo a minthang vantung Biak-inn sung ah eite makai Siampilian Khrist in Pasian Tokhom ah a nasepna zia ih muh theih nadingin leitunga pen a hong pia a hi zaw bek hi. A mai ah ama nasem ding mihing tultul om a, a mai ah mlihing tulza sawm a ding uh hi. Dan. 7:10. Tua Biak-inn mun siangtho pen a tawntung Tokhom min than’na tawh ki dim in, a taang Seraphimte in vil uh hi. Amah zahtak in a maite uh liah uha omte’ omna mun pen mihing khut tawh a kibawl thei ngei lak-a hoih pen tawh a hi thei liai liai cianga a thupina ih muh theih nadinga leitunga pen a hong pia ahi zaw ta zen hi. A hi ta zongin mihing te Hot nadinga vantung Biak-inn sunga na ki seem te a zia I theih dinga pha mawh thumaan pawl khat om ahih manin, tuate hilhtel nadingin leitung biak-buk nasepzia tawh hong hilh ahi hi.\nVantung Biak-inn sunga siangtho munte a lim cing ding in leitung biak-buk zong dei nih a ki suah ahi hi. Mangmuhna tawh sawltaak Johan zong vantunga Pasian Biak-innpi sung ki mu sak a, amah in “tokhom mai a meivak 7 taang dente mu hi.” Mang. 4:5. “Kham kuang atawi adang vantungmi khat in zong hong pai-in biakna tau kiangah ding a, tokhom mai-ah”om vantung mi khat mu hi. Mang. 8:3. Hih lai tak ah kamsangpa pen vantung Biak-inn a dei masa sung ki en sak a hi hi. Tua lai ah “meivak 7” leh “kham biakna-tau” mu hi.\nTuate lim la a leitung biak-buk ah zong meivak khuamte leh namtui halna taute a ki koih a hi hi. “Vantunga Pasian Biak-innpi hong ki hong a,” (Mang 11:19) a dei sung nung zong a en leu leu (415) hi. Siangtho Bel Mun a mu hi. Hih lai ah, “thuciamna singkuangg” a mu hi. Moses lam na sunga Pasian thukham koihna singkuaang pen tua lim la-a ki bawl a hi hi.\nBiakbuk Thu a kantel te in vantung ah Biak-innpi om takpi hi cih pen ki sel nading om lo-in hong thei khia uh hi. Moses in hih leitung biak-innpi a lamna ah etteh nei-a a lam sak a hi hi. Tua a etteh pen vantunga a tatak pen a hi hi ci in Paul in hilh hi. Johan in teci pan’ pih a, vantung ah mu takpi hi.\nVantunga Biak-innpi sung ah Pasian a teeng hi. Ama Tokhom in dikna leh thukhen tungah kinga hi. A siangthobel mun ah Ama Thukhun thukham koih a, tua tawh mi khempeuh ki sit tel hi. Thukham a tuam singkuang tungah Hehpihna Tokhom a om hi. Tua mai-ah Khris in mawhneite adingin Ama sisan tawh va thum hi. Tua bangin dikna leh hehpihna kigawm in mihingte hot khiat nading nasem uh hi. Mong nei lo pilna leh mong nei lo vanglian bek mah in pi cin’ theih nasep ahi hi. Tua a kikophehpihna leh dikna in vantung ah lam dang sakna leh zahtakna ki dim sak hi. Leitung biak-inn sunga Cherubimte in zahtak takin hehpihna Tokhom en suk sak uh hi. Tua pen vantung buppi in Hotkhiatna nasepna lawp takin a et denna uh lim lahna a hi leu leu hi. A tatak pen ah vantung mite in migitna thuthukpi pen telmuh nuama a etna uh lim a hi hi. Pasian pen thutang in a ki sik kik mawh nei mi te mi dik a tang sak ahihna, a puuk mite tawh a ki zopna uh a thak suahsakna a hi hi. A puuk ngei lo vantung mite tawh gawm in Pasian maia a teen’ khawm den theih nading un, tua hehpihna thuthuk pi tawh Khrist in a ki sim zolo mihonte siatna khuk pan kaai khia in a kawk baang lo Ama puan silh sak hi.\nMite tawh kikal a Khrist’ palai nasepna pen Zechairah hilhkholhna ah a ki lawm mah mah in gen a, Ama min in “A hiang” ci lih liah hi. Kamsangpa genna ah: (416) “Amah in Topa’ biakinn a lam dingpa hi a, kumpite’ ngah theih minliatna ngahih, ama mite uk ding hi. Ama(Pa)kumpi tomkhom gei-ah siampi khat om dinga, kithutuakin kilemin na sem khawm ding uh hi” ci hi. Zech, 6:12,13.\n“Amah in Topa’ Biak-inn lam ding pa hi.” Ama ki gawhna leh Palai sepna hangin Khrist in Pasian Biak inn lampa leh a phut pa ahi hi. Sawltak Paul in Ama pen “Khris in tua innkiu-nuai suang ahi hi. Tua suang leh inn khempeuh in kizom in khang a, Topa sung ah note in zong Kha Siangtho hangin Pasian’ omna na suah nadingun a kilam na hi uh hi. “ ci hi. Efesa 2:20-22.\n“Amah in minthan’na nei ding hi.” Khrist in a puuk mite a hot khiatna ah minthan’na nei hi. Khang tawntung in hot khiat mite lapi in, “Eite hong it a, a sisan tawh eite mawhna pan hong phelkhia a, ama Pasian mai-ah eite kumpi za ah a hi zongin, siampi za ah ahi zongin hong koih Topa tungah vangliatna leh ukna thu om tawntung ta hen,” ci ding uh hi. Mang. 1:5,6.\n“Amah in A Tokhom tungah tu in uk ding hi.” Tu in bel tua Minthan’na gam hi nai lo ahih manin “A minthan’na Tokhom” ah tu nailo hi. Palai a sepna a zawh ma teng in A pa David Tokhom ah tu-a a uk ding “a bei ngei nawn lo “ Kumpi gam pen Pasian in pia khia nai lo hi. Lk. 1:32,33. Khrist in Siampi hihna tawh tua Tokhom ah A Pa tawh vai hawm uh hi. Mang. 3:21. A om tawntungpa, Amah leh Amah-a piangkhia Pa, tawh tokhom tunga a tupa in “eite lungkhamna thuaka ih dahna te a puapa” hi a, “eite thuak mah bangin ze etna apawl pawlathuak\nngei mi, ahih hangin mawhna khialhna tawh akipelh,” “mawhzolna thuakte a huh zo pa”, “ midik Jesu Khris ahi eite hong huhpa Pasian kiang ah ih nei hi.” Isa. 53:4; Heb. 4:15; 2:13; 1 Johan 2:1. A ki dawt, a ki liam sak, a kawk baang lopi pumpi pen teek mah tawh Palai a sem ding a hi hi. A liam A khut, a ki sun let a pang, a ki kheen let khepeek, mah tawh mawhna sunga a puuk mite ading hong thuum sak in, a ki seh thei lo man tawh hong leisa ih hi hi.\n“Amaute kikal ah nopna vai hawm khawm ding uh hi.” Tapa itna sangin in aneu zaw tuanlo Pasian neih itna pen mawh nei mi te ading hotkhiatna nak a hi hi. A pai san ma-in Jesu in A nungzuite kiang ah, “Note ading Pa kiangah ke’n ngen ning ka ci kei hi.Banghang hiam na cih uh leh,…Pa in zong note hong it hi.” Johan 16:26,27, ci hi. Pasian “Pasian in Khris sungah om a, leitungmite’ mawhna ciamteh lo in amah tawh kilemsak” (417) kik hi. 2 Kor. 15:19. Vantung a Biak-inn sunga nasepna ah “amaute gel kikal ah nopna thu vaihawm khawm ding uh hi.” “Pasian in a Tapa khat bek a piak dongin leitung mite a it hi.Tua Tapa a um mi khempeuhte in kisia lo-a nuntak tawntungna angah nading uh ahi hi” Jn. 3:16.\nBiak-innpi I cih bang hiam? ci a dotna pen adawn na ding Laisiangtho ah ki cian mah mah hi. “Biak-innpi “ cih Laisiangtho kammal in Vantung na te muh theih nadinga ki bawl Moses lam biak-buk pen genna hi masa pen hi. A nihna ah, leitunga pen in a limciin vantung a om “a tak tak Biak-inn” pen cihna a hi hi. Khrist a sih ciangin lim ciin’na teng bei ta hi. Van-a om a tak tak Biak-inn pen Thuciam thak mun siangtho pen a hi hi. Dan. 8:14 sunga hun sehna hilhkholhna pen in hih Thuciam thak Biakinn pen gen ahih kul hi. Ni 2300 beina 1844 kum in hih leitung ah tua Biak-innpi a om nawnloh kum zatampi pai khin hi. Tua hi a, “Ni tul 2300 ciangin Biak-innpi ki siansuah ta ding hi” cih hilhkholhna thu dot kik kul lo zah in vantunga om Biak-innpi kawk ahi hi. Ahih hangin, Biak-inn puah siang cih ciangin bang ci puah siang hi ding hiam? cih dotna thupi pen khat dawn’ kik ding a om lai hi. Hih leitung biak-innpi tawh a ki zom nasepna Laisiangtho Lui in nagen hi. Leitunga pen bangin vantunga zong puah siang theih ding om ahi hiam? Heb. 9 sung ah leitunga hi ta leh vantunga hi ta leh, Biak-innpi puahsiangna zia tel takin na gen hi. “Thukham thu bangin na khempeuh si tawh kisiangtho sak hi cih dinfg hi. Si kibua loin mawhna maisakna a om kei hi. Tua ahih ciangin vatungah a om nate a limte in tuate (gan si) tawh a siangtho sak hi. Ahih hangin vantung nate ahih uh leh, apha zawte tawh a singtho sak hi,” (Heb. 9:22,23.) Khrist sisan tawh a ki siang sak a hi hi. Puah siangna ah a lim ciin’na hi ta leh a tatak pen hi taleh, sisan kizangh ding ahi hi. A masa ganhing sisan kizang in, a nu nung Khrist sisan tawh ahi hi. Paul in bang hangin (418) hih sisan ki zangh se hiam cih thu a tel gen na ah, Si kibua loin mawhna mai sakna om lo hi na ci hi. Mawh mai sakna ahi mawhna tei-khiatna sep a kul ahi hi. Bang ci bangin tua mawhna te vantunga leh leitunga Biak-buk tawh kisai kha mawk hiam cih thu a lim ciing nasepnate panin ki thei thei hi. Leitunga siampi semte in “vantung nate a lim leh liim” ciing in na seem uh a hi hi. Heb. 8:5.\nLeitung Biak-buk sunga na ki sep zia pen cial nih pha hi. Siampite in Siangtho mun ah ni sial in mawh suutna na sem uh hi. Ahih hangin Siampilianpa in Biak-innpi siansuah nadingin siangtho bel mun ah kum khat in khat vei bek lut in na seem hi. Ni khat khit ni khat a ki sik kik mawhnei te in ama ki thoihna gan te hong pai pih uh a, agan lu tung ah a khut nga in a mawhna teng uh pulaak hi. Tua pen ama tung pan mawhna teng la khia in mawhnei lo ganno tung ah suan hi, cihna a lak a hi hi. Tua ganno pen ki that hi. “Si kibua loin mawhna maisakna om lo hi,” ci in Sawltakpa in gen hi. “Nuntakna in si sung ah a om hi”.\nSiampilaibu 17:11. Pasian thukham palsatna pen a palsatpa nuntakna tawh loh ding ahi hi. Tua sisan pen mawh neipa in a taansa nuntakna lim la ahi hi. Ama mawhna pen ganno in a pua-a, tua pen Siampipa in siangtho mun sung ah lut pih hi. Mawhneipa’ palsat thukham kikoihna ahi Siangtho bel Mun dalna puan mai ah hong theh hi. Hih bang Zeh bawlna tawh tu-in mawhna pen gan sisan ah tu a, tua panin Biak-buk sung ki tei suak hiau mawk phot hi. Khat khat pen siangtho mun ah lut pih se loin, a sa pen siampite in anek lel uh zong om hi. Moses in Aaron tate a thupiakna ah tua bang munte ah zong “Pasian in mipi mawhna nomau tung ah hong suan hi” ci pah leu leu hi. Siampilaibu 10:17. Tua Zehte gel in ki sik kik mawhneipa palsatnate biak-buk ah ki koih sak ahihna a lak hi.\nTua nasepn pen nisial in pai to to a, a kum bup ki khol hi. Israel te mawhna teng Biak-innpi sung ah ki khol hi. Tua a ki khol mawhnate paih khiat nading nasep tuam khat hong kisam leu leu hi. Pasian in tua inn dei nihte sung ah siansuahna bawl nading thu pia tuak tuak hi. “Amah in tua bangin Israel mite’ nitna hang, leh amau’ thu palsatnate hang, amau’ khialhna khempeuh hangin siangtho mun adingin kilemna bawl ding hi.” Biakna-tau ading zong siansuahna bawl kul hi. “Sitawm khat tawh biakna tau tungah sagih vei theh siangsak in, Israel mite’ nit sakna panin siangtho sak ding hi.” Siampilaibu 16:16, 19.\nSiansuahna(kilemna ni) ni lianpi ni ciangin Siampi lianpa in Biak-innpi siansuah dingin siangthobel mun ah kum khat in khat vei ta bek a lut hi. Tua laitak ah a kum bup mawhphelna nasepna va mahial hi. Siansuah ni ciangin keel nih Biak-inn ah hong pai pih uh hi. Tua keel nihte tung ai saan in, “khat Topa keel, a khat nawhmang keel” ci uh hi.\nSiampilaibu 16:8. 21. 22. Topa keel ding pen mipi mawh thoihna in ki go hi. Siampipa in tua keel sisan hong pai pih a, hehpihna Tokhom tung leh a mai ah hong theh hi. Siangthobel Mun dalna ma-a namtui halna tau tungah zong theh hi.\n“Aron in keel hing lu tungah a khutte gel nga-in, amau khialhnaate khempeuh, keel tungah pulak ding hi. Amah in keel lutung ah tuate suan-in a paikhiat pih dingin a kithawisa mipa khut tawh gam lak ah sawl khia ding hi. Keel in amau mawhnate khempeuh pua-in gam daihna ah pai ding hi.” Siampilaibu 16:8,21,22. Tua keel pen Israel mite lakah hong ciah nawnlo a, a kaai pa zong mite lak hong lut kikma in ki pumsil in a puante a sawp siang phot hi.\nPasian in mawhna kih huai a sak zia leh Pasian sianthona Israelte in a tel theih nading in ahi thei zah zah a lungsim uh alawng thei ding ngimna in tua Zeh teng a ki bawl ahi hi. Tua baan ah amaute in mawhna va sukha kha nawn kei uh hen ci a lahna zong a hi hi. Mi khempeuh in hih siansuahna(kilemna) a kibawl hun sung teng amau ki sit teel in na ki gawt bawl uh hi. Vai dang khempeuh koih khia in Israel buppi in a ni buppi Pasian mai ah ki niam (420) khiattna in zangh uh hi. An ngawl thungen in, amau lungsim mah ki zong khia uh hi.\nSiansuahna tawh kisai thumaan te a lim lahna nasep panin ki thei tel thei pen hi. Mawhnei mi taang dingin a kipia gan khat a om hi. Ahih hangin tua kithoihna gan sisan in mawhna a sil siang ahi pah nai kei hi. Mawhna pen Biak-buk sunga ki khol sak ahi pan phing hi. Tua sisan a piakna tawh mawhnei mite in Thukham vangliatna a lak ahi uh hi. A mawhna, a palsatnate uh a maisak ding in hong pai ding Honpa lunggulh in upna tawh a pulaak uh hi pan bek hi. Thukham mawhsakna pan a suak ta siang tho pah uh ahi nai kei hi. Tua siansuahnani in siampi lian pa in mipi hong ken’ ki thoihna sisan pen a Siangthobel Mun a Hehpihna Tokhomn tungah va theh hi. Thukham’ ngetna a lungkim nading va bawl ahi hi. Palai sem Siampi lianpa in mawhna teng hong pua in, biak-buk sung panin hong pai khia hi. Nawhmang keel tungah a khut nga in a puak mawhna teng pen pulaak in keel tungah suan hi. Tua pan-in keel in pua khia leu leu hi. Tua ciangin mawhna pen a mawhneite tung pan ki lakhia pai suak ta hi ki ci pan hi.\nTua nasepnate pen, “vantunga kisepna zia ding lim ciing” bek ahi hi. Ahi ta zongin tua leitunga sepna bang lian mah in vantung Biak-innpi sungah mawhsuutna ki seem ahi to leu leu hi. Van a kahtoh khit ciangin Honpa in eite ading in Siampilian aseem hi. Paul genna ah, “Tua mah bangin a siangthona mun takpi lim ahi, mi khut taawh kibawl a singtho mun sungah Khris tum lo hi, eite tangding tu-in Pasian maiah a pumpi lah nading in vantungah a tum hi.” Heb. 9: 24, ci hi.\nBiak-inn dei masa sunga a kum tawn siampite nasepna in inndeina leh a pua lam kawm kikal sung siangtho mun a kici sung teng ahi hi. Khrist van kahto-a a lut ciilna nasep teng lim lahna a hi hi. Tua pen siampite in nisial a mawh suutna na seem uh a, mawh thoihna sisan leh Israelte thu ngetna ahi namtui hal gim a va puak toh nasep pen a hi uh hi. (421) Tua mah bangin Khrist in mawhneite adingin A sisan, Ama dikna namtui, leh a kisik kik thu um mite thu ngetna hel in A Pa mai ah puak in, a va luui a hi hi. Tua bangin vantung biak-inn adei masa sung ah mawhsutna ki seem ahi hi.\nKhrist van a kah toh lai in nung zuite in en uh a, tua mun dong upna tawh a zui to uh hi. Tua ahih ciangin tua amuhna pen uh upna laigil hong suak hi. Paul in a genna ah, “tua upna ei zong ih nei a, ih khaa hong len sik kawi kip bangin kip in kician hi. Eite adingin puan daal sung ah lut a, Jesu in eite ading a tawntung siampilian a sem hi”. “Tu-in khuttawh kibawllo, hih leitung tawh kipawllo, alianzaw, akicingzaw bukah, anung ciang suak ding phattuam nate siampi ahi Khris in eite a ding a tawntung tatkhitna thupha hong nagahsak khit ciangin, keel si, bawng si tawh hi lo, amah mah si tawh Siangtho Bel Mun sungah khat vei a tum hi.” Heb. 6:19,20; 9:12.\nKum tul leh za giat sung bang van Biak-inn dei masa sung ah mawhsut nasep ki sem hi. Khrist sisan tawh a kisik kik mawhneite ading Pa in mawh mai-a a saan’ nading va bawl sak hi. Ahih hangin amaute mawhna pen mawhna ciaptehna laibu ah tuang lai hi. A lim ciing siampite nasep lai in zong a kum bei ciangin siansuahna a bawl mah bangin a tatak sepna ahi Khrist sepna ah zong mihingte hotna a ki zawh siang nadingin Biak-innpi panin mawhnate paih khiat ding a kul ahi hi. Tua siansuah nasep pen ni 2300 bei cianga ki sem pen a hi hi. Tua hun ciangin kamsang Daniel muh kholhna mah bangin eite Siampilianpa in Asiangtho Bel Mun ah lut in a mulkim huai khentel siangna va sem a, Biak-innpi siansuah ta hi.\nTanglai in mawhnate mawhthoihna gan tungah upna tawh ki suan hi. Tua pan in, si san tawh Biak-innpi sung ah ki khin phei leu-leu hi. Kiciamna thak sung leu leu ciangin a ki sik kik mawhna te, upna tawh Khrist tung ah ki suan hi. A lim hi nawn loin a tak tak vantung Biak-innpi sung ah va puak hi. A lim ciin lai a leitung biak-buk sung ah a ki mawh ngei mawh na omsa khempeuh a nil khiatna uh tawh nasep a ki zo ahi hi. Tua mah bangin a tak tak vantung Biak-innpi sungah a alut mawhna teng a ciamtehna pan a phiat siangna uh tawh Biak-innpi ki siansuah a hi hi. Ahih hangin tua ma in ciam (422)tehna laibute sit tel-a kua teng in suansuahna ngah ding hiam cih pen a ki khen tel masa phot ding ahi hi. Tua ahih ciangin Biak-inn siansuahna nasepna ah Dawpkhiat nasep (investigation) thu khenna nasep hong kihel hi. Tua nasep pen Khrist in A mite hon dingin hong pai ma in a ki zawh siang phot kul hi. Tua hi leh Ama hong pai ciangin mi khempeuhte amau gamtatna ciat bangin piak ding letsong a khut ah hong keng pah ta hi. Mang. 22:12.\nTua hi a, hilhkholhna thu khuavaak azui mitein ni 2300 beina ahi 1844 kum pan in hih leitungah hong pai ding hi zaw loin Khrist in van Biak-innpi-a Siangtho Bel Mun ah lut dinga, Amah hong pai theih nadingin nasep mahial nading siansuahna ava bawl ding hi zaw hi ci in mu khia uh hi.\nMawh thoihna gan in Khrist ki gawh nading a kawk mah bangin siampi nasepna in zong Khrist Palai nasepna lim kawk ahi hi. Nawhmang keel in mawhna teng bulpi Satan lim kawk a, a ki sik kik takpite mawhna teng atawpna ah ama tungah ki suan kik ding hi. Siampipa in mawhthoihna gansi tawh Biak-innpi panin mawhna teng sawp khia a, nawhmang keel tungah suan hi. Khrist in Amah mah’ sisan tawh A mite mawhna sawp khia a, vantung Biak-innpi Siangtho Bel Mun panin mawhsut nasep azawh siang nadingin Satan tungah suan ding hi. Tua mawhna nei bulpipa in zawh siangna thukhenna ah tua mawhnate thuak ding hi. Nawhmang keel pen Israelte lak peuh mah ahong lut kik nawnlo dingin mi teen’ lohna munah ki kai mang in ki nawh mang hi. Tua mah bangin Satan pen Pasian leh A mite kiang panin a tawntung ki nawh mang dinga, mawhna leh mawhnei khempeuh a om ngei nawnlo dinga phiat siangna munah amah zong mai mang ta ding hi.\nPrev post Naupang Thugenna: Tg Mungbawi\nNext post PP 1: Banghangin Mawhna Om Kiphal Hiam?


url: =Pumpi cidam na in Lungsim cidamsak (Healthy Body and Healthy Mind). Agelh - Pau Do Lian - Laibu Saal\nHome > Thuluui/Articles > Pumpi cidam na in Lungsim cidamsak (Healthy Body and Healthy Mind). Agelh - Pau Do Lian\nPumpi cidam na in Lungsim cidamsak (Healthy Body and Healthy Mind). Agelh - Pau Do Lian\nPumpi cidam na in Lungsim cidamsak\n(Healthy Body and Healthy Mind)\nAgelh - Pau Do Lian\n1994 kum in Malaria [khuasik natna] nasiatak in kathuak a kha sagih sung lummun tungbek a om in kalungsim bektawh nasepding kangaih sun aa bangmah kasem zo nawn kei hi. Alamdang Pasian nasepna hangin zatui zawhloh natna hong aman dam hi. Pasian hoihna gen nuam mahleng ih thulu hilo ahihteh ihgen nopzom kikni. Malaria kangah khitteh gawng lua mahmah in anlim lualah kine zolo ahiman in kei leh kei ka ki etciang lungkiat huai mahmah din mun katung hi.\nAhizongin 2006 ciangin Haka kalawmte khat, a pumpi [body] hoih mahmah cidam mel mahmah khat tawh Pasian na semkhawm in atangthu kadot ciang amah zong TB natna tawh gawnglua mahmah in atawpna ah fitness center [sikluum dopna] ah paizel a tua khitciang aci lah dam, a pumpi [body] lah hoih in tangzang’ mahmah ing ci hi. Anuai aa ihgen dingthu ahihleh a technique lam hilua lodinga fitness pan hamphat na agen nuam ihi hi.\nZuih ding pawlkhat\nExercise bangzahvei kisam hiam cihleh, 2008 Physical Activity Guideline America te bawl na ah atawmpen minutes 150 kaalkhat in atawmpen kimawl hamtang ding ci hi. Na kimawl anam tawh kizui in leh nangimna tawh kizui in hunzat ding trainer te honggen ding uh hi. Gentehna in competition ciang asawm nahih leh Monday to Friday nikhat nai 2 bang hunzat kul ding hi. Zan ihmut pongman in 6-8 ciang ihmu hamtang ding in a hunzong kibang sak ding. Gentehna nitak nai 10 lum zingsang nai 7 nathawh leh tuabang mahin zansim in hanciam ding kisam hi. Sa [Bawngsa] leh Bawngnawi [Milk] protein tamtheithei ne/dawn ding kisam hi. Ih omna mun leh gamtawh zong kisai a, USA gam a omte bangahih leh an hoihtam na ahihman in lem mahmah hi. Kawlgam bang ahihleh kaalkhatin Sa meh livei atawmpen meh in [Celcium Kuaikar Oh] leh Aktui leh Bawngnawi dawnzo leng hoih mahmah hi. Athei sa leh trainer omlo in kimawl huai lo hi, ahangpen themkhat ihthagui ihguh kisu khatleh akumin damlo thei ahihman in asiamsa leh honghilh theiding a omkei leh kimawl kei zaw in.\nBangtan thasan ding?\n.Oltak husang thei/breathing easily\n. Cilumsak khua ulsuak lodeih\n. Paukawm zo labang sakawm zo\nAkhauhlua in kimawl lo\n.Khua ul tawmkai\n.Awlsa laipian lasa zolai\nKimawl mahmah ta\n.khua ulzong kai\n.paukawm, lasa zonawn lo\nKhauh kimawl mahmah/vigorous\nKhawllo kimawl suak/superset\n.nawh nak mahmah\n.khua ul kai ziahziah\n.pau nuam/zo lo\nOm sitset ding/Be Smart\nNikhat nai khatsung nathuak, siklawm dopna leh naki mawlna in na nuntak na tampi honglaih ding hi. Tuni nakimawl, zingciang kithei pahsam lo hi ahizongin a kum in na kimawlleh, na pumpi cidam na hongkhang dinga, ihmut nuam in ankam lim in na kihei napeuh ah tangzang’ mahmah ding hi. Nipi nikikhawp sung nai 1-2 sung lusu cih bang omnawn lo hi J. Na pumpi na etciang nangleh nang lungnuam na [self-confident] tampi hongpia atua in nasep peuhpeuh hihzo ding hing cih lungsim [mindset] hongpia ahihman in thupi mahmah hi. Nang leh nang kilawpsak [self motivation] pen gym fitness pan in tampi hongpia in tuate in, agik mahmah sawmvei nadop nadingin tha nakpi tak nasaan kul a, nalungsim in zoding cih aneih ding thupi pen hi. Tua bang mahin nadang nasep ciangzong hihzo ding cih lungsim hongpia hi.\nPumpi cidam na in Lungsim Kha damask\nWeight gain leh bodybuilding te adingin protein tam leh hunman in na neka hunman mahin nakimawl leh kumkhat khitciang hongnikhan ding hi. Na muscles tena etkawm in nangleh nang nacidamna namit tawh mu nahih man in tua in innkuan sungbuai na leh lungkhamna [depression] tuamtuam te khah [relief] ahih man in Pasian thu nanangaihsut ciang inzong thaksuak deuh in nangaih sunthei zawding hi. Na pumpi limlangh [mirror] pan na etciang nalungsim ngaihsutna 25% lawpna leh lungkiat theih na hongpia hi. Tua hi a, limlangh na etsim in napumpi namuh na in hong lungkia sakthei a zong hongtha lawpsak hi.\nPumpi leh Kha kizop zia\nPumpi cidam na in ngaihsutna man [accurate perception] hongpia a, tua in na ngaihsutna[thought] leh na thuakna[feeling] kizompah lian ding hi. Nang leh nang hoih nakisak kei leh nangaih sutna tezong negative tamzaw dinga, na pumpi cidam in namel zong cidam mel leh namai taai [smiling] mel dinga tua in thutam pi sai hi.\nApostle Paul in, “Khasiangtho tenna na pumpi uh” ci Corinthian tekiangah thu nahilh hi. Pasian in ihpumpi ihkep dinga hongpiak hi zong kici thei hi. Apumpi itlo in tuasang zu leh gamtat hoihlo te thupi asa zawmi khatin apumpi itlo cihna hi a, zongsawt kimang lotakpi hi. Laisiangtho sungah, Lungsim, Kha leh Pumpi kizopzia genzawh loh in tam hi. Ihlungsim ikepzawh lohciangin ih kha nuntakna susia thei zel a, tuamah bangin lungsim kemcing’ zote’ adingin khalam ah picin na tunpi zel hi. Kha tha ihat nadingin pumpi cidam photkul a, pumpi damlo in Pasian thuzong kingaih sunzo lo hi. Tua ahih man in Pumpi leh Kha kizop zia pen ei muhpak nasangin thuk zaw leh zai zaw bilbel hi. Pasian zat mi, John Wesley in pumpi siangtho na leh Pasian thu akizomden hi naci hi. Tua siangtho nuntakna lotawh kua mahin Pasian min thang sakzo ngei lo hi.\nGym kimawlna pan taksa hamphatna\nHarvard Medical professor, Jake Miller in taksa exercise bawlna in adiak in cardiovascular nakimawl leh natna damtheilo [chronic diseases] damtuam sak hi ci hi. Tua ban ah anlim nezo, athaute adingbangin athaute kaang [burn]sak ahihman in tua athau[ fat] te satak [muscles] in piangsak hi. Agawngte sangin satak [muscles] ngahbaih zaw hi. Ih Khuak [heart] leh sihui [blood vessel] te kizopna cell khat leh khat kikal system ah oxygen puak kawikawi ahihman in lungtang ading leh pumpi avek adingin akigen thei lo damna pia gige hi. Ih theih ding athupi mahmah khat a, sikgik [weight bar] nadop simin nakhuak [brain] in sihui te tungtawnin kizopna [contact] ahihman in na khuak leh sihui te kizopna hoihsak mahmah hi. Na ci warmup nabawl khit na muscle te hong sanpian ciangin nasihui [thagui] te nasepna hangin na cell te kikaang [stretch] a tuain na pumpi adingin lungsim vaakna hongpia hi. Na guh adingin bone tissues akici te bodybuilding nahih kawmin kisiasak [dismantle] a tuaciang hongna mahmah ding hi. Ahizong in good news khat om a tua akisia bone tissue lui [old] te athak [new] bone tissue in laihding a tua hangin calcium tampi nanek dingkisam a tuabang hileh guhthak [new bone] aneina himawk hi. Na hormones [guhtui leh nuleh pa’ hihna tui] te siklom nadopna in nakpitak sukha a, epinephrine leh norepinephrine om a tuate in nangaih sutna GTN hehna, lungkham na, dahna leh lunggim natuamtuam tena lungtang kisat [heart rate] tawh kizom sak hi. Cihnop na ah napum pi member khempeuh kizopna hoihsak zawa lawpna ding kisam, alawpzo lo mun aomleh zong stimulate/lawpsak tuam hi. Hih exercise bawlna hangin natna hoihlo kilawh [immune] theihna system zong resistant hoihsak tuammahmah hi ci hi.\nKeiphat tuampihna te\nThumasa aa kagen mahbangin gawnlua in kaguhbek phial mah in ka omzawh kum 4/5 ciangin Gym ah kimawl kakipan hi. Amasa kha 9 sungbang haksa mahmah in van [equipment] tezong hoihlo, vuikhu lakkhawng ahihman in ahithei bangin kum 2 tua kumpi te a, Ensein Yangon ah akimawl khitteh Loikaw ah nasep hoihzaw khat ngah kahih man intua pan in gym club ah kaki mawl tongekngek hi. 2008-2011, Boston kasang kahmasiah nisim hunman in kaki mawlna hangin kaci nosuak, an kamlim, kathadim leh kamel nangawn hongkhangno suah mawk hi. Trainer hoih khat in honghilh ahihman in kum 2 ciang Kayah Day ni competition dingin hongzawn a, ahizongin kei thu-um mi Christian sia khat kahihteh kilawm kei ci inkanial hi. Kisialh nopna hilo zaw in agawng mahmah adamlo denkhat tuaciang katun theihna pen amasa in Pasian hi a anihna ah gym ahi hi. Ih pumpi Pasian in ihkep dinga hongpiak ahihman in zatsiam ding leh adamna ding eimah in hanciam akul ahihlam katel semsem hi. Gym kimawl pen namniam te concept[muhna ah] leitung vailua cih hi a, keimahmah zong pawlkhat in hong criticize uh hi. American sang mun nih ah kakah nate ka etciang Gym kimawlna in pumpi damask a tua in khalam ah hongpan pih mahmah ahihna hongtheisak ahihmanin kalungdam hi.\nTu inzong advanced laisim kawm course 3 la leh tai [miles] 200 gamlatna ah commute in sangka kahhang gym ah kalkhat sung nai 3 peuhmah hun kazanga tua in mawtaw hawlciang hongnosuak [fresh] sak mahmah hi. Hun omlo cih hilo in deihna [passion] ihneih dingbek thupi hi.\nAsim mimal tungah kalungdam a, keibangin pumpi zawngkhal ngeina hih a nalung akiat leh lungkia lo in kum 1 sung nasin inla tuaciangin napum pi na enin, khantohna na muding hi.\nLaigelh Siapa kiang ah “Pumpi Cidamna ding” article/thuluui ingetna tawh kizui in hong gelhsak ahi hi. Lungdam mahmah hang. Amah pen Pumpi Cidamna ding akimawl den khat hi.\nfrom: jeffrey Pau Do Lian\ndate: Fri, Oct 28, 2016 at 3:03 PM\nsubject: Article Healthy Body, Healthy Mind\nItem Reviewed: Pumpi cidam na in Lungsim cidamsak (Healthy Body and Healthy Mind). Agelh - Pau Do Lian Description: Rating: 5 Reviewed By: Cinpu Zomi


url: =A deihte ading Christmas Letsong ~ Dong Mung’ laibu :: ZOMI DAILY\nA deihte ading Christmas Letsong ~ Dong Mung’ laibu\nposted on 3 December 2016 at 12:11 am Lomkholna: Dongmung, News, Zomi\n> I Topa hehpihna le angvanna hangin tuni ciang nuntakna huusang thei lai ka hihmanin hong it Topa tungah lungdamna ka ko hi.\n> Ka lamet ngamloh kawmkal panin Topa’n a thupha hong ngah saka, tuate kongit lawm le gualte adingin tukum 2016 Christmas Present in kong hawmsawn nuam hi.\n– Ka thupha ahihleh November 30-December 2 sung i Kawlgam ah ေလ့လာေရး in hong zinpak Singapore le New Zealand pan mi 5 te tungtawnin ka ngah khak thupha ahi hi.\n– Amaute tawh kimeltheih ka hikei a, zong a kithei ngei ka hikei uh hi. Ahi zongin sanggamnu Dimpi tawh kithei uh a, amau hong zin sung, Yangon ah a om sungun a vakna vuah a zui kawikawi in ka kihel kha hi.\n– December 1 ni-in mun khat ah ka holim khawm kha uh-a, ka nasep hong dot uh teh, “Laigelh ka hi-a, laibu bu 2 hawmkhia khin ing, tulaitak ka laibu masapen second print ding thu ka nget lai tak hi,” ci-in ka gen hi. Tua ciangin amaute’n, “Na laibu nihna pen khawng gai khin maw? Bu bangzah bang om lai?,” ci-in hong dong uh-a, “Bu za khat kiim bang om lai hi,” ci-in ka dawng hi. “Bu 1 bangzah in zuak na hiam?,” hong ci leuleu uh-a, “Ks. 2000/- in zuak ing,” ka ci hi.\n“Na met hiam?,” ci-in hong dong uh a, “A sazian in bel met mah ing, ahizong khut sungah met taktak zo keng,” ci-in ka dawng leuleu hi. Tua ciangin, “Bangbang hileh kong huh theihna pen un tua na laibu a om lai bu 100-te ko na zuakna zah in kong lei sak ding uh a, a laibu bel Singapore a na mipihte le Kawlgam a om na mipihte letsong, Christmas Gift in na pia in, a mattayah dingin bu khat tek kong kep sak ding uh hi,” ci-in bu 1 Ks. 2000/- tawh bu 100 hong lei sak uh hi. Haleluijah!!\n> Vangik pian ahih tawh Singapore a om mipihte adingin bu 20 hong puak sak uh-a, bu 80 Kawlgam a om mipihte adingin hong nusiat uh hi.\n> Amau lunggulhna le deihsakna tawh kizui-in Christmas Gift/ Chrismas Present dingin a deih khempeuh tungah hong kipia ding hi.\n> Singapore a om mipihte’n Dimpi @ Avrial Dim Pi kiangah na kan unla, Kawlgam a omte’n kei kiangah hong kan un!\nRelated: Japan te’n Kawlgam ah mawtaw amawkpiak uh dinkhawl photding ~ ZD\n> Hibang thupha ka san theih nadingin lam hong sial sak sanggamnu Dimpi tungah naakpitakin lungdamna ko ing.\n~~~ Topa’n amaute tungah thupha hong piaksak tahen!\nLungdam lianpi tawh\nPrevious: Aung San Suu Kyi’ kammal ~ JK Kam\nNext: Zomi All D ngahte pahtawina kipia khin ~ Sia Pau Khai\nSangnaupang numeino khat laihuanding alutma in apuan sungsilh ki suahkhiasak


url: =Siamsin Talk: Uhamte le Khangnote kikal kitelsiam lohna :: ZOMI DAILY\nposted on 15 June 2018 at 10:43 pm UTC+9:30 Lomkholna: News, Zomi\nThulu: “UHAMTE LE KHANGNOTE KIKAL KITELSIAM LOHNA”\nZSK-Kalay i nuai a om, Siamsinte Thu kizakna a hi Siamsin Awging vaihawmna tawh hong tung ding 16 June, 2018 (Sat) ni Zomi Christian Literature Society (ZCLS) Zum ah zingsang nai 10 pan 12 sung “Siamsin Talk” kibawl ding hi.\nSiamsinte sung ah thuhoih lahoih khat peuh kihop sawm theih nang, muhna kihop sawn nang……… (note:muhna kamkupna hi a, suakta tak in kikup kiho theih hi.)\nA Ni : 16 June, 2018(Sat)\nA Hun : 10AM-12PM\nA Mun : ZCLS zum, Kalaymyo\nKal 2 ciang khatvei ta bawl zawh dingin kihanciam ding a, a lunglut Siamsin a kuamapeuh i kihel nadingin i kizawn hi.\n“Siamsin Talk” kibawlna: ‘Siamsin Talk-Yangon’ & ‘Siamsin Talk-Kalay’\n14 June, 2018: CNRWG\nSiamsinte a kuama peuh a damkim ciat dingin hong lamen ing.\nSecond Term a ding a khat veina Zomi Siamsin Kipawlna-Universities Kalay(U3) in 14 June, 2018 nitak nai 7 in kinei thei hi.\n1: Majar awareness\n2: U3 Games & Sports Day\n3: Siamsin Farewell\nSiamsinte in a kibawl zel khat mah ahi tukum tan 10 zote…University ah Major teldan ding tawh kisai, awareness piakna kinei ding hi.\nA ni ding :23 June, 2018\nU3, Games & Sports Day…. August kha sungin bawl ding in kithu kim hi.\nSIAMSIN EDUCATION SEMINAR 2018\nINTRODUCATION TO HIGHER EDUCATION: HOW TO MAKE THE RIGHT CHOICE FOR A BETTER FUTURE\nZomi Siamsin Kipawlna ii makaihna leh Ar Yone Oo Social Development Association ii panpihna Education Seminar khat ki bawk ding ahih man in tan 10 ong sangnaupang te leh Nu leh Pa te nong kihel ciat nang un zahtakna lianpi tawh kong sam uh hi.\nHih Seminar ah Tan 10 ong sangnaupang te pahtawi piakna, University leh Major te teeldan thugenna le University kah ding sangnaupang thak te theih huai leh zuih huai thu te genna om ding aa, peel lo in a kihel huai pawi khat a hihi. Tua ahih man in hih seminar ah nong kihelna hang in theihna leh phattuamna tampi ngah ding cih lametna lianpi nei ung. Lungdam.\nZomi Students Association- Universities of Yangon ၏ ဦးေဆာင္မႈႏွင့္ Ar Yone Oo Social Developement Association၏ ကူညီေထာက္ပံ့မႈျဖင့္ Education Seminar တစ္ခုကို က်င္းပသြားမွာ ျဖစ္ပါေသာေၾကာင့္ ၂ဝ၁၇-၂ဝ၁၈ ပညာသင္ႏွစ္၌ တကၠသိုလ္ဝင္တန္းေအာင္ျမင္ေသာ ညီငယ္ညီမငယ္မ်ားႏွင့္ လူႀကီးမိဘမ်ားအား တက္ေရာက္ပါဝင္ႏီုင္ပါရန္ ေလးစားစြာ ဖိတ္ၾကားအပ္ပါသည္။\nဤ Seminar ၌ တကၠသိုလ္ဝင္တန္းေအာင္ ေက်ာင္းသား/သူမ်ားအား ဆုခ်ီးျမင့္ျခင္း၊ တကၠသိုလ္ႏွင့္ပညာရပ္မ်ားကို မွန္ကန္စြာ ေရြးခ်ယ္တက္ေရာက္ႏိုင္ေစရန္ လမ္းၫႊန္ေပးျခင္းႏွင့္ တကၠသိုလ္တက္ေရာက္မည့္သူမ်ားအတြက္ သိသင့္သိထိုက္ေသာ၊ရွိသင့္ရွိထိုက္ေသာ အရည္းအခ်င္းမ်ားကို ေဟာေျပာေဆြးေႏြးျခင္း စသည္တို႔ကို ျပဳလုပ္သြားမွာ ျဖစ္ေသာေၾကာင့္ လက္လႊတ္မခံသင့္ေသာ Seminar တစ္ခုျဖစ္ပါသည္။ ေက်းဇူးတင္ပါသည္။\nPlace- City Hotel Yangon\nNo.170/176, Bo Aung Kyaw Street, Botahatung Township, Yangon\nGin Deih Mung-09766841004\nThang Sian Huai-09259109584\nPrevious: Genting Highlands pan aciahsuk Tour Bus khat tuahsia, ahawlpa liam\nNext: Ka zuihsiam loh tuanglam kazui


url: =Numei tungpan pasalte lamet lianpen ~ Job Cinpi :: ZOMI DAILY\nposted on 20 August 2018 at 7:18 am Lomkholna: JobCinpi, News\nNumei in pasal a neih ciangin a pasal tungah lamet pawlkhat nei ding uh hi. Bang mah lametna neilo, ngeina khat bang lel a pasal nei cih pen dah huai mahmah kha ding hi. Lametna nei keng a cite in zong belh ding muan ding khat a nei bangin kingaihsun kha thei veve ding uh hi. Tua pen amau lametna khat mah ahi hi. Tua mah bangin pasal khat in zi a neih ciangin ama zi numei tung pan lamet pawlkhat nei uh hi. Tua a lametnate sung pan pawlkhat a lamet uh bang lo thei hi. Ahi zongin a lamet uh a bang lo pawlkhatte thuakzoin theisiamin sangsiamzo uh hi.\nAhi zongin a thuak zawh loh a maisak theih loh, a theihsiam zawh loh uh thu khat om citciat hi. Tua a lungkimlohna uh pen a kam uh tawh a gengen nuam kei zong un a lungsim sung uah kemcing den uh hi. Tua lungkimlohna pen ama ading khantawn loh zawhloh ding leiba nei bangin kingaihsun uh hi. Tua thu a ngaihsut khak uh ciangin a sin a lung uh so vanvan thei hi. Bang hi dingin na um hiam?\nNumei pawlkhat in pasal a neih uh ciangin moken gina nei napi a pumpi siangthona ahi a nungakbitna uh a pasal moken dingin keng lo sese uh hi. Moken cih pen sum le pai vanmanpha a tuamtuamte deihhuaiin lunggulhhuai kha mah ding hi. pilna siamna ding deihhuai kha mah ding hi.\nAhi zongin tuate sangin moken hoih zaw khat om hi. Nungak khat in ama pumpi siangthona, a nungakbitna pen a kitenpih a pasal tungah a tut ding thupi mahmah hi. Bang hang hiam cih leh a nungakbitna a thupisak lo, manpha a sa lo numai khat in a nuntakna sungah manpha le thupi a sak bang mah om nawn lo ding hi. Tua bang numei khat in a innkuan sung zong thupisaktakin makaih zo lo ding hi.\nA khangto gamte ah nungak tangval omkhopna pen mawhna khialhna bangin mu lo uh hi. Amau nih kithukim peuh leh ci-in thusiain mu lo uh hi. Tua bang ngaihsutna a nei gam le minamte sung mah ah nupa kikhen tam pen pah uh hi. Tua bang ka cih ciangin numeite bek a ginain gamta ding, pasalte a ut bangun gamta ding a ci ka hi kei hi. Pasal in zong ama zi ahilo ding numei khat tawh khial khin ahih manin zi a neih ciangin a zi bek tawh a lungkim zawh ding ngaihsut haksa thei hi.\nPasal khat in a tangval lai-in numei dang tawh a utut-in om napi a zi ding nungakbit khat deih cih pen Pasian in zong tua pasalpa deihna pia dinhin ka um kei hi. Nang tunga hong kibawl ding na dwih bangin midangte tungah zong bawl in, a cih mah bangin Sia, JM. Paupu in TOPA aw, ka pumpi ka kikep zawh mah bangin ka zi dingte pumpi zong na kemsiangtho in, ci-in ka tangval lai a kipan thu ka ngen den hi, na ci hi.\nTua ahih manin ama pumpi a thusim lo mi khat in thurang bang mah thusim zo nawn lo ding uh ahih manin dah huai mahmah ding hi. Pasal khat in zi a neih ciangin a zi tung pan a lamet lian mahmah pen a zi nungakbit ahih ding mah lamen pen uh hi.\nCilesa thu tawh a gen ding hi le hang, tua numai ningakbitna lian pen a thupi lua hi peuhmah lo hi. Ahi zongin numei khat in a kipuah kik thei nawn lo ama nungakbitna thupisak lo, kemcing nuam lo, cih lungsim le ngaihsutna pen tua bang mi khat tawh pum khat suak ding cih pen pasalte’n in nasa mahmah uh hi.\nBang hang hiam cih leh tua bang numeite in ama pumpi zong thupisak zo lo a hih leh a pasal zong thupisak zo lo kha ding hi. Ama pumpi kemcing thei lo ahih leh a tate bangci makaih in pantah zo nawn ding hiam, cih pen pasalte lungnoploh a lianpen khat ahi hi. Tua ahih manin moken ding a hoih penpen nungakbitna mah hisak ciat ni, kong it sanggamnute aw. Na lawm na gualte na deihsak leh na Share sawn in. Lungdam, Job Cinpi (Zomi Laisim Nuamte)\nPrevious: Malaysia UNHCR vaitawh khualzinna theihsakna ~ DK Khup\nNext: Myanmar State/ Region Hluttaw a Majority zat vai ~ J. Thang Lian Pau


url: =Johan 16 | Siantongluan\n"Note na pukkhak lohna dingun hih thute a hong gen ka hi hi.\nAmaute in a kikhopna uh innte panin note hong hawlkhia ding uh hi. Note hong that mite pen Pasian nasemin a kingaihsut ding uh hun hong tung ding hi.\nAmaute in ka Pa ahi a, kei ahi zongin hong theilo uh ahih manin tu-a bangin note a hong bawl ding uh ahi hi.\nHih bangin a hong gamtat hun uh hong tun ciangin ka hong gen thute na phawk theihna dingun a hong genkhol ka hi hi.\nTu-in ahih leh kei hong sawlpa kiangah a ciahkik ding ka hi hi. Tua hinapi-in, Koi-ah pai ding na hi hiam? ci-in kuamah in na hong dong kei uh hi.\nAhi zongin hih thute ka hong gen ciangin na lungsim uh dah mahmah hi.\nA taktakin ci lehang, kei paikhia kei leng note hong Huh dingpa hong pailo ding a, kei paikhia leng note hong Huh dingpa hong sawl ding ka hih manin kei va paikhia leng note-a dingin hoihzaw tham hi.\nAmah hong tun ciangin leitung mite tungah mawhna thu, thuman thu leh thukhenna thu laktel ding hi.\nAmaute in kei hong uploh manun a mawhna uh lak ding a,\nPa kiangah pai ding ka hih manin kei na hong mu nawn kei ding uh hi, ka cihna thu a manna lak ding a,\nhih leitung a ukpa pen thukhenna a thuakkhin ahihna thu zong lak ding hi.\n"Ka hong gen ding tampi tak omlai hi; ahi zongin hong gen lai leng note-a dingin tamlua ding hi.\nTua ahih manin thuman hong lak ding Kha Siangtho hong tun ciangin thu khempeuh a manin hong hilh ding hi. Ama ngaihsuttawm thu hong gen ding hilo a, ama tungah a kigen thute leh a hong tungding thute a hong gen ding ahi hi.\nAmah in keima gen ding thute note tungah hong gen ding ahih manin Pasian pianzia ka neihna hong kilangsak ding hi.\nKa Pa neihsa khempeuh keima-a suakkhin ahih manin keima gen ding thute leh a gen dingin ka sawlteng Kha Siangtho in note kiangah hong gen ding hi," a ci hi.\n"Tawlkhat khit ciangin na hong mu nawn kei ding uh a, tawlkhat khit ciangin na hong mukik ding uh hi," a cih ciangin,\na nungzuite pawlkhat kidong uh a, "Tawlkhat khit ciangin kei na hong mu nawn kei ding uh a, tawlkhat khit ciangin na hong mukik ding uh hi, a cihna leh Pa kiangah a ciahkik ding ka hi hi, a cihnate bang a cihnopna ahi hiam?" a kici uh hi.\nTawlkhat a cihcih pen bang a cihnopna ahi hiam, i thei kei hi, a kici uh hi.\nJesuh in amaute theihnop lamtak phawk ahih manin amaute kiangah, "Note khatlekhat na kidot uh, Tawlkhat khit ciangin na hong mu nawn kei ding uh a, tawlkhat khit ciangin na hong mukik ding uh hi, ka cihnopna a kidong na hi uh hiam?\nA taktakin ka hong genin-ah, note dahin na kap ding uh a, ahi zongin leitung mite lungdam ding uh hi. Note na dah ding uh a, ahi zongin na dahna uh lungdamna hong suak ding hi.\nNumei in a ta a suahhun a tun ciangin na sa ahih manin a dah hi. Ahi zongin a ta a suahkhit ciangin leitungah naungek khat a piangsak khin ahihna hangin lungdamin a natna teng a mangngilh ta hi.\nNote zong tua mah tawh na kibang ding uh hi. Note zong tu-in na dah uh hangin note tawh kimukik ding ihih manin na lung uh dam mahmah ding a, tua na lungdamna uh kuamah in hong beisak theilo ding hi.\n"Tua hun ciangin kei kiangah bangmah nong ngen nawn kei ding uh hi. A mantakin kong genin-ah, keima min suangin na nget peuhpeuh uh Pa in hong pia ding hi.\nTuni ciangdong keima min suangin bangmah na ngen nai kei uh hi. Tua ahih manin ngen le uh cin hong kipia ding ahih manin na lungdamna uh hong cingtaak ding hi.\n"Tuhun ciangdong hih thute thugentehna zangin ka hong gen hi. Ahi zongin thugentehna ka hong zat nawnloh hun hong tung ding a, tua hun ciangin a teltakin Pa Pasian thu ka hong gen ding hi.\nTua hun hong tun ciangin, Pa Pasian kiangah ka hong ngetsak ding hi, ka hong ci nawn kei ding a, nomau mahmah in ka min suangin Pa kiangah na ngenpah ding uh hi.\nBang hang hiam cih leh note in kei hong itin, Pa kiang panin a hong pai ka hihna thu um na hih manun Pa mahmah in note hong it ahihna hang ahi hi.\nPa kiang panin hong pai-in leitung a hong tung ka hi a, tu-in leitung nusia leuleu-in Pa kiang a zuankik ding ka hi hi," a ci hi.\nTua ciangin a nungzuite in, "Tu-in thugentehna zang nawnloin a kitel takin thu na hong gen hi.\nTu-in na khempeuh na theihkhitna thu ka phawk uh a, ka theihnop uh thute kote in ka hong dot ding uh zong kisam nawnlo ahih manin Pa kiang panin a hong pai na hihna thu ka hong um uh hi," a ci uh hi.\nJesuh in, "Tu-in hong umta na hi uh hiam?\nNote khempeuh kithehthangin na inn ciat uh zuanin kei bek na hong nusiat ding uh hun a hong tung ding hi bek loin tu-in a hong tung hita hi. Ahi zongin kei guak a hong kinusia hilo a, Pa in kei hong ompih hi.\nKeimah tawh na hong kipawlna uh hangin lungnopna na neihtheihna dingun hih thu a hong gen ka hi hi. Leitung gimna na thuak ding uh hi. Ahi zongin keimah in leitung nate zo khinta ka hih manin lungnuamin om un," a ci hi.


url: =Malaysia, Rawang vengsung ah Bus tuahsia in mi 20 liam :: ZOMI DAILY\nposted on 5 November 2017 at 10:17 pm Lomkholna: Malaysia, News, Sawltak, World\nMalaysia, Rawang geinai anawk North – South Expressway kici lamzikpi tungah Bus golpikhat kilumlet in mi 20 liam cih theStar pan kiza hi. Tua Express Bus pen lamzikpi akidalna Divider nawkkhia in, lam pialkhia a, ki lumletgawp hi.\nPassenger aliam mi 20 bang pha a, tualak ah mi 9 tepen nakliam phadiak uhhi.\nSunday (November 05) zingsanglam 4:52am hunpawl in hih tuahsiatna aom ciangin hongki zasak hi ci’n Selangor Fire and Rescue Department assistant director (operations) Mohd Sani Harul in genkhia hi.\nFirefighters te’nzong aki zaksak ciangin aphual ah delhpah uh a, Accident panin atuahsia aliam honkhatpen Ambulance tawh Sungai Buloh Hospital ah ki puakpah uhhi.\nHulu Selangor OCPD Supt Lim Bak Phai in agenkhiatna ah Bus Driver pa ii hawlkhialh “Lost Control” hiding in ki ummawh hi ci a, lamzikpi adalna Divider aphutkhak khitciangin alanglam ah alengkhia cihi.\nLamzikpi panin alenkhiat khitciangin hawkguam sungkhak ah kiasuk in, ki lumletlian hi.\nHih Express Bus pen Sungai Petani panin Kuala Lumpur zuanin atai laitak hi a, tuapan in Kuantan lam zuanin ataisuakding cihkawmkal ah atuahsia ahihi. Hih Express Bus sungah Passenger akigawm in mi 24 atuangkhawm uh hi a, tualak ah numei 8 leh naupang 2 zong kihel uhhi.\nMawtaw atuahsiat laitak in Passenger avek dekphial un a ihmut laitak uh cihi. Bus Driver papen abeisa in bangmah nawngkaina omngei nailo, Traffic Offences bangmah kimulo cihi. Ahi zongin tua Express Bus pen abeisa 2012 kum akipan 19 veibang Traffic Offences omngeikhin in ki ciamteh hi.\nPolice Officers te’n Bus Driver leh ahuh Co-driver te anih un azun sitding, Urine Test bawlding uh a, khamtheih guihtheih azanghiam, zukhamsa in ahawlkha uhhiam cih hoihtak sitcianding uh cih kiza hi. Sawltak #zomidaily\nPrevious: Penang ah tuikhanggawp ahih manin, ki dalkholhna in Electric meite ki khakcip\nNext: USA, Texas State aom biakinn sungah kikhop laitak thautawh kikap in mi 27 si in tampi liam